text:
Napoleon Bonaparte
Napoleon Bonaparte (Ajaccio, 15 di Avost 1769 - Isule di Sante Eline, 5 di Mai 1821). Gjenerâl, om politic e figure storiche di notevule rilevance.
Gjenerâl dilunc la Rivoluzion francese, al guviernà la France dal 1799: al fo Prim Consul dal Novembar 1799 fintremai il Mai 1804 e Imperadôr dai Francês, cul non di Napoleon I (Napoléon Ier), dal Dicembar 1804 al Avrîl 1814 e di gnûf dai 20 di Març al 22 di Jugn 1815. Al fo ancje President de Republiche Taliane (Cisalpine) dal 1802 fin tal 1805 e Re di Italie dal 1805 al 1814, 'Mediatôr' de Republiche Elvetiche dal 1803 al 1813 e 'Protetôr' de Confederazion dal Ren dal 1806 fintremai il 1813.
In graciis di une serie di brilantis campagnis militâts e par mieç di aleancis, al rivà a concuistâ une grande parte de Europe continentâl, espuartant i ideâi de Rivoluzion francese, soredut chei sul rinovament sociâl; dongje dai stâts controlâts diretementri al rivà ancje a controlâ altris reams mandant al podê siei parincj (Spagne, Ream di Napoli, Vestfalie e Olande). Il so domini al finì di colp daspò de disastrose campagne di Russie (1812); sconfit dai Aleâts europeans tal Otubar 1813, Napoleon al abdicà tal Avrîl 1814 e al fo mandât in esili inte Isule d'Elbe.
Al rivà ancjemò a tornâ fûr tal Març 1815, cuant, sintint la delusion dal popul francês pe gnove situazion politiche, al sbarcjà a Antibes e al tornà a Paris "cence sbarâ un sôl colp"; tornât a concuistâ il podê (i famôs Cent dîs), al fo sconfit une altre volte a Waterloo de Setime Coalizion, ai 18 di Jugn dal 1815. I siei ultins agns di vite Napoleon ju passà in esili de Isule di Sante Eline, tal Oceani atlantic, sot dal control dai Inglês. Daspò de sô colade definitive, il Congrès di Viene al ristabilì i vieris Reams europeans che a jerin stâts parâts jù des concuistis francesis, cun cualchi ecezion, come pe Serenissime republiche (Restaurazion).
Napoleon al fo il prin cjâf di guvier de dinastie dai Bonaparte. Al sposà Joséphine de Beauharnais intal 1796, e intes secondis gnossis, la Arciduchesse Marie Luise di Austrie, ai 11 di Fevrâr 1810. I siei eredis a forin il fi legjitim, , Napoleon Luis cognossût come il re di Rome (1811-1832), e doi fiis ilegjitims: Carli, Cont Leone 1806 - 1881 (fi di Catherine Eléonore Denuelle de la Plaigne 1787 - 1868) e Alessandro Giuseppe Colonna, Cont Walewski (1810 - 1868) (fi di Marie, Contesse Walewski 1789 - 1817), ministri dal forest di Napoleon III.
La sô figure e à ispirât artiscj, leterâts, musiciscj, politics e storics, dai siei timps fintremai vuê.
- Biografiis
- Militârs francês
- Vôs di cualitât in ceb.wiki
- Vôs di cualitât in en.wiki
- Vôs di cualitât in es.wiki
- Vôs di cualitât in he.wiki
- Vôs di cualitât in hr.wiki
- Vôs di cualitât in it.wiki
- Vôs di cualitât in lmo.wiki
- Vôs di cualitât in mk.wiki
- Vôs di cualitât in no.wiki
- Vôs di cualitât in sr.wiki
- Vôs di cualitât in th.wiki
- Vôs di cualitât in az.wiki


c: text/html

text:
Berlin
Berlin e je la citât plui grande e la capitâl de Gjermanie. E je une des trê citât-stât de federazion todescje.
[cambie] Gjeografie
La citât e je logade su lis rivis dal flum Sprea, tal nord-est de Gjermanie; il sô teritori al è dal dut circondât dal stât dal Brandeburc.
[cambie] Aministrazion
Il sindic de citât (Regierender Bürgermeister, "Sindic rezidôr"), la zonte (Senat) e il consei dal comun (Abgeordnetenhaus, "Cjamare dai deputâts") a son i organs di aministrazion de citât e ancje chei dal Land. Il sindic al è in chest mût ancje il president dai ministris, la zonte comunâl e je ancje il Guvier e il consei comunâl al è ancje Parlament.
[cambie] Storie
Berlin e fo fondade atôr dal 1200: te origjin a jerin dôs citâts difarentis, Berlin e Cölln, che a forin unificadis tal 1307. Al dì di vuê nol è restât tant de urbanistiche e architeture dai secui passâts, soredut par vie des savoltaments de storie todescje tal XX secul.
Daspò di jessi stade la residence dai re di Prussie, Berlin e fo proclamade tal 1871 la capitâl dal Imperi Gjermanic, condizion che e fo mantignude ancje tal timp de Republiche di Weimar e sot dal regjim nazist: propite par vie di cheste impuartance politiche e sociâl e fo stade une des citâts plui bombardadis vie par la seconde vuere mondiâl.
Ae fin da la vuere, la citât e fo dividude in doi tocs: la bande est e deventà la capitâl de Republiche Democratiche Todescje, mintri che la capitâl de Republiche Federâl Todescje e fo spostade a Bonn. Vie par la Vuere Frede, Berlin Ovest e fo une isole di ocident in là de coltrine di fier. La separazion de citât e deventà plui visibil cuant che, il 14 di Avost dal 1961, il guvier de Gjermanie Est a scomençà a fâ su il mûr di Berlin. Daspò de cjadude dal mûr tal 1989 e cu la riunificazion, Berlin e je tornade a jessi la capitâl de Gjermanie unide.
[cambie] Traspuarts e infrastruturis
Te ricostruzion seguide ae ultime vuere mondiâl e je stade dade particolâr impuartance ae viabilitât e al traspuart public: difat, al dispiet de sôs dimensions di metropoli, il trafic nol è mai congjestionât, ancje par vie de rêt di traspuart public soterani e di superficie une vore svilupât. Chest i cinc diviersis veicui di traspuart public che si cjatin a Berlin:
- U-Bahn: metropolitane soteranie
- S-Bahn: metropolitane di superficie
- Tram: clamâts Straßenbahn, cuntune rêt ae avanguardie, svilupade soredut te zone Est
- Autobus: a davuelzin soredut il servizi di smistament tai cuartîrs periferics
- Traghets: di ûs purementri turistic
[cambie] Viôt ancje
[cambie] Leams
- (todesc) (inglês) Sît ufiziâl de citât

robotstxt: allowed

filter: keep


text:
Ordenadôr personâl
Un Ordenadôr personâl (o ben Personal computer, doprant il tiermin inglês) al è un ordenadôr che al è pensât apueste par l'ûs di bande di un singul utent, pluitost che di un grop di utents. Une volte, par indicâ cheste funzion si preferive la peraule micro ordenadôr.
[cambie] Carateristichis
L'ordenadôr personâl al è dispès metût in confront cun i mainframe, ven a stâi ordenadôrs a cui a acedin plui utents diviers par mieç di terminâi remots. Vuê cun cheste espression si intindin in gjenar ducj chei ordenadôrs destinâts a utents normâi, piçui uficis; ogni tant la si dopre ancje par riferîsi dome a lis machinis "IBM compatibilis". La aziende americane IBM e fo difat la prime a doprâ la peraule pai siei prodots, par diferenziâju di chei de concorince, che no jerin tant espandibii: in cheste ultime definizion no son tirâts dentri ancje i ordenadôrs Macintosh de Apple.
[cambie] Storie
[cambie] Components
- hardware
- software
- la schede mari
- la CPU
- la memorie RAM
- il BIOS
- l'hard disk (disc dûr)
- la schede video
- la schede audio
- la schede di rêt
- il drive dal discut floppy
- il letôr CD o letôr DVD
A chescj van zontâts i dispositîfs pe interazion cul esterni:
Dutis chestis listis a son inzornadis di continui, par il miorament de tecnologjie; za al dì di vuê, par esempli, i discuts floppy a stan diventant simpri mancul pandûts tai ordenadôrs personâi.


text:
Libri di Deuteronomi
Il Deuteronomi al è il cuint libri de Torah ebraiche e de Bibie cristiane. Al fâs part dal Pentateuc e partant dal Vecjo Testament.
[cambie] Origjin
Il non al ven fûr de Setante greche, "Deuterònomion", fat di "dèuteros", secondo, e "nòmos", legge. Partant al significhe "seconde Leç" o ripetizion de Leç.
Nonostant il non chest libri nol è une ripetizion de Leç, ma ben une spiegazion de Leç e al incitave i israelitis a amâ il Diu e a obedî par jentrâ inte Tiere Prometude.
Il scritôr di chest libri al ven ritignût jessi Moisès come i precedents cuatri libris dal Pentateuc.
Une des plui vigorosis testemoneancis a sostegn de autenticitât di Deuteronomi, e je propit che di Jesus. Al inizi dal so ministeri, lui al fo provât trê voltis dal Diaul e lui al rispuindè par trê voltis: "Al è scrit" riferintsi a precîs pas di Deuteronomi.
[cambie] Contignût
Il prin discors di Moisès al è une introduzion storiche di chel che al seguìs e al ricuarde ai israelitis che e dovevin cjapâ paronance dal pais prometût a Abram, Isac e Jacop.
Moisès al dâ grande impuartance a la Leç, ricuardant di no zontâ ni di gjavâ nuie ai comants di Diu.
Intal secont discors al ribadis la ubidience a la Leç che a devi saltâ fûr dal cûr e no par fuarce. Al motive specifichis leçs che i israelitis a varan di osservâ une volte che a saressin jentrâts inte Tiere Prometude.
Intal tierç discors Moisès al met in vuardie des conseguencis de infedeltât, parfin che a saressin stâts sparniçâts e disterminâts dal pais.
Intal cuart discors al ven concludût un santissimât zurament cun Diu.
Moisès al sa che a nol rivarà inte Tiere Prometude, partant cumò al incariche Josuè par vuidâ il so popul. Dopo vê viodude la Tiere Prometude dal mont Nebo, Moisès al mûr.
[cambie] Utilitât
Nus insegne cuai che a son i impuartants principis che a stan a la fonde de leç di Diu.
Tancj servidôrs di Diu de epoche cristiane e prime di che cristiane a tirarin fûr istruzions e incoragjament dal libri di Deuteronomi e chest al vâl ancje par no vuê.
In dut il libri al ven metût in risalt il concet che si devi adorâ dome Diu e lui sôl.
Il so contignût nus permet di comprendi miôr il Ream di Diu.


text:
Cjargne
La Cjargne e je une regjon storiche dal Friûl, tes Alps Orientâls; i siei confins a son la Cjadene Cjargnele Principâl, che e segne il confin cun l'Austrie a nord, il confin cun la provincie di Pordenon e po la confluence de Fele tal Tiliment a sud, il cjanâl d'Aupe a jevât e il confin cul Venit a bonât, par une superficie totâl di 1220 km2. Il cjaulûc de Cjargne al è Tumieç, che cui siei 10.500 abitants e jè la citât plui grande e plui impuartant di cheste regjon. Fuarts rapuarts storics a lein la Cjargne cu lis areis confinantis de Provincie di Belun e ancje cun il Friûl culinâr.
[cambie] Gjeografie
[cambie] Cjanâi e flums
La Cjargne e je une regjon componude di siet valadis, ognidune cul sô riu (mancul il Cjanâl di Monai, che a'ndi à doi):
- Cjanâl di San Pieri, traviersât dal Bût
- Cjanâl di Guart, traviersât dal Dean
- Cjanâl di Lumiei, traviersât dal Lumiei
- Cjanâl di Peteç, traviersât dal Tiliment
- Cjanâl Pedarç, traviersât da la Pesarine
- Cjanâl d'Incjaroi, traviersât dal Cjarsò
- Cjanâl di Monai (clamât ancje Valcjalde), traviersât dal Margò e da la Gladegne
I flums Lumiei, Dean e Bût a si butin tal Tiliment: il Lumiei a Dimpeç, il Dean a Divilin e la Bût des bandis di Tumieç; tributaris dal Dean a son il Margò (dongje Mieli) e la Pesarine (tra Dentramp e Luvincis); la Gladegne e il Cjarsò a si butin te Bût, la prime tra Sudri e Çurçuvint, il segont tra Cedarcjis e Cjadugnee.
[cambie] Lis monts
Dal pont di viste gjeologjic a si cjatin diviers gjenars di piere intes monts: il calcâr, la dolomie e la silice. La mont plui alte e jè il Colians (2780 m). Lis altris cimis plui impuartantis a son:
- la Peralbe (2694 m)
- la Cridule (2.580 m)
- il Clap Grant (2.487 m)
- la Bivare (2.474 m)
- la Crete Forade (2.462 m)
- il Siere (2.443 m)
- la Crete di Seregnò (2.190 m)
- la la Mariane (1906 m)
- il Çoncolan (1.750 m)
[cambie] I lâcs
In Cjargne i lâcs a son pôcs e avonde piçui; il plui grant e impuartant al è chel di Cjavaç. Pò a vegnin chel di Sauris, e cualchi lagut minôr come il lâc Avostanis sore Tamau, o i lâcs di Volaie e Bordaglie sore For di Avoltri, piçui ma une vore interessants dal pont di viste paesagjistic.
[cambie] I paîs
- Cjabie
- Cjavaç
- Comelians
- Çurçuvint
- Damâr
- Darte
- Davâr
- Dimpeç
- Enemonç
- For Davôtri
- For Disore
- For Disot
- Lauc
- Liussûl
- Paluce
- Paulâr
- Prât
- Preon
- Ravasclêt
- Raviei
- Rigulât
- Sauris
- Soclêf
- Sudri
- Trep di Cjargne
- Tumieç
- Verzegnis
- Vile di Cjargne
- Zui
Al è po di zontâ a chescj il comun di Sapade, al dì di vuê sot de provincie di Belun
[cambie] Storie
Il non Cjargne al ven de popolazion che pe prime volte e fo a stâ in cheste regjon, i Gjai Cjargnei, rivâts culì dal Pas di Mont di Crôs plui o mancul tal 400 a.C. Cuant che al rivave il frêt unvier, i Cjargnei a levin jù te pedemontane cun lis lôr bestiis. La prime date storiche da la vignude dai Cjargnei e si à tal 186 a.C., cuant che cirche 50.000 di lôr fra oms, feminis e fruts, vignûts jù te pedemontane dulà che passavin l'unvier, a fondarin in somp un cuel une vile clamade Akileja. I romans, che a si davin pinsîrs par la espansion di chest popul, cuntun grant esercit a sdrumarin la vile e a ributarin i Cjargnei fra lis monts, fondant te Basse une lôr citât che clamarin par l'apont Aquilee. I Cjargnei però, par cjapâ possès dai plui morbits teritoris de planure furlane, a si alearin cui Celts da l'Istrie, cui Gepidi e cui Taurisci par vinci i romans; alore i romans a mandarin lis legjons dal consul Marco Emilio Scauro, che al sbaraià i Cjargnei cuntune grande bataie tal 115 p.d.C. Cussì i romans a divenerin i parons de Cjargne, là che fondaron tal I secul a.C. la colonie di Iulium Carnicum (al dì di vuê Zui) che e permeteve di controlâ la vie dite Iulia Augusta che puartave tal Noric e che e deventà la localitât plui impuartant de Cjargne. Cun la vignude da la religjon cristiane Iulium Carnicum e fo sede di une diocesi che leve pardabon di fûr dai confins di ce che è la Cjargne vuê. E fo fonfade la Plêf di San Pieri, che e cjape il non dal cuel di San Pieri, là che e je logade. Il prin patriarcje che o savìn il non al fo Ienuarius, muart tal 490; in chest periodi la regjon e subì un grum di invasions, la plui impuartant chê dai Langobarts, calâts in Friûl tal 568. E propite tal periodi langobart i vescui a scomençarin a bandonâ la Cjargne par lûcs plui segûrs come Cividât e Grau, e dal 737 no forin plui nomenâts vescui pe diocesi di San Pieri; la cure des animis e fo dade a un proposit, che al veve lis funzions di arcidiacon de Cjargne. Pò, cun la nassite dal Patriarcjât di Aquilee, tal 1077, la Cjargne e fo part dal Patriarcât, par passâ po sot de Republiche di Vignesie tal 1420; i vignesians propite de Cjargne a cjapavin gran part dal legnam che ur coventave par fâ sù lis lôr nâs. Cul Tratât di Cjampfuarmit, tal 1797, e passà, tal mût di dut il Friûl sot dal Austrie, par tornâ a la Italie tal 1866, dopo da la tierce vuere di indipendence. Cun la vignude de Prime vuere mondiâl, la Cjargne e fo un teritori in prime linie. E nassè la "Zone Cjargne", comandade dal generâl Lequio, che leve da la Peralbe fin tramai al Rombon. Cun la rote di Cjaurêt, ai 24 di otubar dal 1917, la Cjargne e fo invadude dai austri-todesc; la ocupazion e durarà par un an, fin ae liberazion, avignude tal novembar dal 1918. Ancje te Seconde vuere mondiâl la Cjargne e à vût di subî une invasion, cheste volte di bande dai cosacs, vignûts de Russie tal 1944 clamâts di Hitler, che al veve fât dal Friûl, e de Cjargne in mût particolâr, la Kosakenland la tiare dai cosacs. I cosacs combaterin cuintri dai partesans cjargnei, che a vevin metût sù la Republiche libare de Cjargne, nassude tal setembar dal 1944 e muarte tal otubar dal midiesim an. Tal mai dal 1945, cun la sconfite da la Gjermanie, i cosacs a si ritirarin, copant 22 oms in chel di Davâr parcè che i partesans ju vevin tacâts. Cun la fin de vuere in Cjargne e tornà la normalitât, fate però di miserie e di puaretât par il plui da la int; a forin un grum i cjargei che tai ans daspò la vuere a scugnirin migrâ, prime vie pal mont, po cul boom industriâl talian la migrazion e fo plui concentrade viers la planure furlane e lis grandis citâts dal nestri paîs, in mût particolâr Milan e Torin. Tal dicembar dal 2003 e fo mitude ai vôts la propueste pe creazion de provincie de Cjargne, dal Glemonês e dal Tarvisian, cun cjaf lûc Tumieç: di fat in Cjargne e je presint une fuarte fuarce autonomistiche, par vie des resons socio-economichis che a diferenciin cheste bande dal Friûl dal rest de provincie di Udin; il referendum dut câs al à vût esit negatîf (46% favorevui ae gnove provincie cuintri il 54% dai contraris), par vie de oposizions dai comuns dal Glemonês e dal Tarvisian.
[cambie] Clime
Il clime de Cjargne al è garp; une vore frêt cun bondantis neveadis di unvier e fresc di istât cun gruessis plois. Al si cjate culì, a pet de altris regjons des Alps, un sbassament dai limits altimetrics plui o mancul di 400-500 m; par dîsi, se tes Alps Orientâls o Centrâls la vegjetazion no cres plui sore dai 2.300 metros, in Cjargne e dismèt za a 1.900 metros.
[cambie] La flore
La plui part de Cjargne e je cuvierte dai boscs, soredut peçs, fajârs e laris, mentri plui in alte cuote si cjatin i passons, logâts sù pes clevis cun buine esposizion al soreli ma masse erts pe agricolture. In Cjargne a son presints 2.000 specis vegjetalis e plui di 1.000 gjenars di foncs.
La vegjetazion mude biel che aumente la cuote. Fin ai 400-500 m a van sù i boscs di rôi e di cjastinârs e lis culturis de zone sub-montane. Ca di pôc a subentre la flore montane: boscs di fajârs, peçs, pins e, ancje se no son propite flore, a si puedin cunsiderâ ancje i foncs. Sore dai 1.500 m, la vegjetazion arboree e si presente avonde puare, i arbui a scomencin a deventâ vie vie plui rârs, piçui e dispueâts fin a tocjâ il limit altimetric, che in Cjargne lu si cjate a 1.700 m, e al è il plui bas di dute la regjon alpine. Sore di cheste cuote a cressin dome sterps, baràçs, plets di cerniculars, in talian "mirtilli" e verts passons. Di vierte, si pues viodi in chescj pascs il sclop di colôrs dai flôr di mont, des cosulutis e des genzianis.
[cambie] La faune
La Cjargne e je habitat naturâl par un grum di nemai; tra chescj si cjatin la marmote, il cerf, il cjamoç, il stinbec, il cjavrûl, il gjal cedron, la pernîs, l'acuile. Cualchi volte al è ancje capitât che un valigjan si sedi imbatût tal ors. Condiplui, tal 2005 e jè stade scuvierte par opere dai ricercadôrs de Universitât di Udin tai boscs dongje Soclêf une gnove specie di nemâl, carateristic da l'Europe di jevât, clamât cjan-procion.
[cambie] Popolazion
Al dì di vuê la Cjargne e à cirche 40.000 abitants, cun plui di 10.000 dome a Tumieç. La densitât e je une vore basse, par la plui part de regjon al di sot di 50 abitants par kmq (nome i comuns plui grancj par abitants e plui piçui par estension superin, ma di pôc, chiste suee: Tumieç, Davâr, Sudri, Darte, Vile di Cjargne, Enemonç) e il probleme dal abandon dai paîs al è une vore fuart; dopo dal 1866, cu la Unificazion de Italie, un grum di int e lassà la sô tiere par emigrâ in Europe, Americhe o Australie, cirint un futûr mancul puar e cence dutis lis dificoltâts de vite in montagne. Ancjemò vuê a son pocjis lis industriis, ancje se chest al à judât la conservazion dal ambient.
Censiment de popolazion cjargnele:
- 1871: 43.556 abitants
- 1881: 50.627
- 1891: 57.160
- 1901: 63.298
- 1911: 63.298
- 1921: 65.478
- 1931: 60.148
- 1936: 54.823
- 1951: 61.230
- 1961: 57.622
- 1971: 49.506
- 1981: 46.129
- 1991: 42.685
- 2001: 40.151
[cambie] Lenghe
Par cuasi dute la regjon si fevele furlan, te variant cjargnele. Propite la Cjargne e jè definide da cualchidun il baluart dal furlan Un esempli e jè la peraule cartufule, di origjin todescje, che te basse e ven spès sostituide cun patate o ancje la peraule cernicule, in talian mirtillo e che ta in ta bàsse a clamin gjenericamentri mores. Il furlan de Cjargne al è conservadôr par i suns consonantics, ma inovadôr par chel che rivuarde lis vocâls; di fat i varis dialets cjargnei a àn insiorât il propit sisteme vocalic cun un grum di ditoncs primârs e secondârs. Il cjargnel centri-orientâl cui ditoncs secondaris nèif (nêf), cròus (crôs), al si diferenzie parò di chel occidentâl nìaf crùas. A Sapade, Sauris e Tamau invezit, di un grum di secui in cà a son fevelâts dialets todescs puartâts casù de ints todescjis te etât di mieç. Al dì di vuè parò chestis lenghis a son coladis in disûs, soplantadis da furlan e talian.
[cambie] Economie
Par vie dal teritori montagnôs, in Cjargne l'agricolture e je pôc mitude in vore; si coltivin soredut cartufulis, fasoi e blave. L'arlevament invezit al è une vore presint: a vegnin alevadis vacjis, pioris e purcîts, che di lôra vegnin salams, luaniis e speck (famôs al è chel di Sauris), mentri a nivel familiâr si arlevin gjalinis e dindis. Lis principalis industriis a son chês c'a àn a ce fâ cun il disfrutament dal len (seis, marangoneriis, fabrichis di mobils) e fabrichis di ocjai, pratiche impuartade dal Cjadovri (soredut a For Disore) e di orlois (Pesariis). In plui te basse cjargne, te zone di Damâr, e si cjate di cualchi an une vere e proprie zone industriâl, là che àn cjatât lavôr un grum di cjargnei. Impuartant pò al è il turism:i majôrs centris a son sigurementri For Disore, localitât di vilegjiature estive e di sports invernâi, e Ravasclêt, dulà c'al si cjate, tes monts Çoncolan (1.750 m) e Tamai (1.970 m), il plui grant complès schiistic di dute la regjon. Impuartant e jè ancje Darte par vie des nomenadis termis. Difondût aromai par dute la Cjargne al è pò un turism di gjenar ambientalistic, graciis a la bielece dal paesaç e dai paîs: cussì si cjatin visidadôrs tal Cjanâl Pedarç (in mût particulâr a Pesariis), a Sauris, a Paulâr, a Tamau, su lis olmis dai alpins de grande vuere, a Dimpeç, a For Davôtri e Comelians, dome par dî i lûcs plui frecuentâts.
[cambie] Gastronomie
Chê cjargnele e jè une cusine puare, par vie dai pôcs gjenars alimentars che la nature e fornîs di chestis bandis; di fat in Cjargne, teritori montagnôs, l'agricolture e jè une vore dificil, tant che une volte, fin ai prins ains '50, i cjargnei a vignivin jù te planure par baratâ i imprescj che dilunc il frêt unvier a fabricavin cul len cun blave e altris robis che in Cjargne no si cjatavin. E dîs une vilote:
Vegnin jù i cjargnei de Cjargne
vegnin jù batint il tac
cun la pipe inte sachete
cence un fregul di tabac
I plats principâi di cheste regjon duncje a son la polente, che par un grum di ains e à permitût di sorevivi in montagne, e lis mignestris, in mût particulâr la sope di fasui, clamade a Sudri dal disesiet, par ricuardâ l'an de invasion austro-todescje, e la jote, une sope di broade cuete cun fasoi, lat e farine di sorc. Cussì dîs un' altre vilote:
I cjargnei mangjn la jote
e la cuinzin cui gjardons
e la fieste si petenin
par ch'ju crodin bogns parons
[cambie] Manifestazions
- 5 di zenâr-Der orsh vander belin-il cûl de belin Sauris
- periodi di carnevâl-Carnevâl sauran Sauris
- Vinars Sant-Vie Crucis Lauc
- 28 di mai-Bussade des crôs Zui
- lui-fieste dal persut Sauris
- 25 di lui-Fasin la mede Sudri
- Vie per l'an-Tîr des cidulis Darte, For Davôtri, Lauc, Paulâr
[cambie] Personaçs impuartants
- Manuela di Centa, sportive
- Giorgio di Centa, sportîf
- Jacopo Linussio, industriâl
- Pietro Piller Cottrer, sportîf
- Leonardo Zanier, poete
[cambie] Galarie fotografiche
-
-
Viodude di For Davôtri
-
Montagnis di Sapade
-
Viodude di Marançanis
-
La concje di Paulâr
-
Il paisut di Clavaiis
-
Viodude di Trep di Cjargne
-
La glesie de Madone dal Carmine a Lenzon
-
Il Cjanâl di Peteç a Dimpeç
-
-
-


text:
Sabide
La Sabide al è il dì de setemane che al seguìs il vinars e al è seguît de domenie; il non al ven dal latin sabbatum, che al ven dal ebraic shabbath, la zornade dedicade a polsâ; intal mont roman Saturni dies, dì di Saturno, e chest non al fo mantignût par inglês; in Scandinavie la zornade si clame Lördag or Löverdag, non che al ven di laugr, viere peraule che al vûl dî bagn. Par furlan al è di gjenar feminîl e al è presint te tradizion ancje come Sante Sabide che seont il studiôs Gjlbert Pressac puarte dret a lis primis comunitâts cristianis che a vignaressin de tradizion judaiche cristiane alessandrine.
Sante Sabide, une sante imagjinarie de tradizion cristiane di Aquilee, si venerave in dut il Friûl, che forsit e ven de usance che une volte e jere in Friûl di celebrâ la sabide tant che zornade di fieste.
La origjin di chest cult e je ancjemò misteriose e lis ipotesis a son tantis: cualchidun al pense che si à di lâ a cirîle te vicinance de glesie primitive di Aquilee cul ebraisim e cu la glesie dal orient; altris impen a pensin a une derivazion dal paganisim; altris ancjemò a une origjin dute cristiane, dal cult de Madone. Dut câs, lis dedicazions a Sante Sabide a son deventadis daspò dedicazions ae Madone.
Intai paîs musulmans la Sabide e je la prime zornade de setemane, mentri par nô e je in gjenar la seste.
In Australie lis elezions a si tegnin di solit di sabide, in Gnove Zelande simpri in cheste zornade.


text:
La colonie - 3
2.4 I obietîfs e i sistemis dal colonialisim culturâl e linguistic in Friûl
Se l’obietîf dal colonialisim al è la predazion de ricjece, il colonialisim culturâl e linguistic i fasin di supuart, o a puedin vê aplicazions specifichis: si pues dî che dal sigûr un Friûl diferent par lenghe e culture di un model talian al è viodût cun fastidi dal nazionalisim talian, che si è simpri dât tant che obietîf teritoriâl minim chel dal spartiaghis alpin. In cheste prospetive i teritoris là che a vivin popui diferents a àn di jessi disnazionalizâts e intalianâts.
I sistemis plui brutâi a son stâts risiervâts dal sigûr pe popolazion dal Friûl orientâl, concuistât dome tal 1918, in particolâr cuintri di chê di lenghe slovene: violencis e injustiziis che a àn fat che cheste zone e fos nomenade “la seconde Irlande” di cualchi rapresentant politic indignât, riferintsi ai stes sistemis doprâts dai inglês par reprimi lis aspirazions di libertât dai irlandês.
Rispiet ae comunitât linguistiche furlane si pues individuâ chestis liniis strategjichis, che a vegnin presentadis cemût che a son nassudis e cemût che si cjatin vuê.
2.4.1 Limitazion pratiche dai puescj e dai nivei li che la lenghe furlane e pues jessi doprade
a) Proibizion di cualsisei ûs uficiâl – La uniche lenghe uficiâl dal stât talian unitari al è stât il talian leterari, di base toscane, che tal secul XIX nol jere fevelât tant che lenghe materne in pratiche di nissun e che al jere fevelât tant che lenghe culte di une minorance di inteletuâi (il Manzoni stes o Camillo Benso di Cavour a fevelavin tant che lenghe culte il francês); lis lenghis autoctonis diferentis dal talian a son stadis calcoladis “malerba dialettale” o piês, lenghis dai invasôrs. Cundut che la costituzion republicane e à garantît dirits compagns ai citadins dal stât e e diseve di tutelâ lis minorancis linguistichis, si à vût di spietâ passe 50 agns une leç che e aplicàs chescj principis, cun nivei che in Europe a son calcolâts minims. Cun di plui la aplicazion concrete e je stade eludude o impedide, in particolâr tai cjamps strategjics de scuele e de comunicazion radiotelevisive. Cheste situazion di ilegalitât e dure ore presint.
b) Proibizion fintremai dal ûs liturgjic – Tal 1915, cul pretest che la trupe che e leve a messe no podeve capî il furlan, il Ream di Italie al à imponût ai predis di predicjâ dome par talian. Cheste imposizion e je restade ancje dopo de fin de vuere. In dì di vuê la messe par furlan no je impedide, ma e je ostacolade, ancje des autoritâts eclesiastichis romanis, che par esempli a ritardin cence nissune justificazion il permès di doprâ il messâl par furlan.
c) Esclusion dal insegnament – Jessint il talian la uniche lenghe uficiâl, cheste e je stade la uniche lenghe insegnade a scuele, in câs cun dongje pocjis oris di une lenghe foreste (in gjenar inglês, francês o todesc) e des lenghis classichis (grêc e latin); cu la vignude de democrazie e de autonomie scolastiche diviers insegnants furlans a àn doprât la facoltât di insegnâ “culture locâl” par sperimentâ ancje l’insegnament de lenghe furlane. Ancje se lis leçs dal stât (dal 1999) e de regjon (dal 2007) a previodin l’insegnament curicolâr dal furlan, chest nol è stât ancjemò mai aplicât e si à permetût e finanziât al massim progjets sperimentâi.
d) Punizion ancje dal ûs privât e fûr di lezion intes scuelis e in altris ambients publics – La lenghe furlane e je stade proibide a scuele fintremai te ricreazion e in moments no didatics, cemût che si pues lei in librets personâi, nancje tant vecjos, che a prescrivin che la uniche lenghe che si podeve doprâ a scuele e jere il talian, intant che a fevelâ par furlan (e ancjemò di plui par sloven), si podeve cjapâ une multe. Par fortune cheste situazion e je stade superade des leçs di tutele.
e) Interuzion de trasmission dai gjenitôrs ai fîs - In particolâr i insegnants a son stâts sburtâts a convinci i gjenitôrs (cuintri di cualsisei evidence didatiche, pedagogjiche e linguistiche) che se a vessin fevelât par furlan ai fruts, chescj no varessin podût imparâ il talian. Aromai a son agns che inteletuâi furlans ancje une vore titulâts, che a àn cjatât la poie di ricercjis ancje a nivel internazionâl, a àn dimostrât che cheste pratiche e à fat un grant dam ae comunitât linguistiche furlane ma ancje a chê taliane, di une bande puartant il furlan a pierdisi di une gjenerazion a chê dopo, di chê altre bande moltiplicant i erôrs tal doprâ la lenghe taliane, imparade di cui che no le cognosseve avonde ben (fenomen sucedût in dute Italie).
f) Trasferiment di un grant numar di lavoradôrs publics di altris zonis di Italie (militârs, funzionaris, insegnants...), intant che i furlans a vevin di emigrâ – Chest fenomen, pilotât cul intindiment clâr di messedâ lis diviersis sortis di “talians” par staronzâ lis lôr diferencis, al è stât in vore par un secul, cumbinât cul sotsvilup economic dal Friûl, che al obleave tancj furlans a emigrâ, intant che, almancul intune cierte misure, a varessin podût jessi inscuelâts par fâ lis stessis voris che a fasevin i funzionaris puartâts di altris bandis di Italie.


text:
EDITORIÂL - I profetis a àn simpri reson, ancje se al somee di no
Tropis voltis vino fevelât di profetis? O vin dite cetante reson che a vevin a dissegnâ il Friûl di vuê cul pinsîr di îr. Nol è un câs che si clamin profetis, ven a stâi che a mostrin lis robis prime che a sucedin. I predis di Glesie furlane, i scritôrs e i poetis, ducj a jerin dacuardi che dome salvant la identitât di un popul, chel furlan, si podeve sperâ in alc di miôr pal doman. In plui: dome tignint dûr sul spirt furlan si podeve frontâ la scomesse de modernitât.
Par chest, tancj che a fasevin a pueste confusion tra tradizion e conservazion, tra identitât e razisim, no son stâts a sintîju, anzit ur àn dât cuintri come che a fossin la espression plui rancurose de “jacquerie” o de restaurazion.
Po dopo, cualchidun al fevele di decressite, dut un colp chei stes che a sberlavin cuintri Beline, che i smicjavin a pari Turolt dome cuant che ur faseve comut, si cjatin a fâ osanna ai gnûfs filosofs e al lôr pinsîr.
O sin rivâts al pont che i sorestants talians, par cirî di tirâ fûr un cualsisei ideâl che al movi une sorte di cussience coletive, a àn spindût miliarts pes fiestis de unitât di Italie; che il guvier, par salvâ ce che si pues di chest stât, si presente cu la muse seriose e professionâl di Monti par fâ dismenteâ lis seradis di Arcore e la mangjadorie dai partîts.
Ma i furlans àno di fâsi fuarce cjalant ae storie di Rome, ai gnûfs teorics de economie o aes butadis dai “grilins”?
Nô o vin forsit tal nestri jessi furlans, la pussibilitât, chê tignince, par cjalâ il mont di vuê e cirî di comedâlu un pêl.
Mi visarai simpri di ce che mi à dit une volte Moni Ovadia: «Il Friûl al è un regâl di Diu ai furlans, ma stait in vuaite di no butâlu vie». Ancje i profetis a son un don dal Signôr, ma no son mai scoltâts. Tropis voltis no vino butât vie ce che nus pandevin?
Cumò che a son muarts, al somee che cualchidun al torni a pensâ che forsit a vevin reson, cumò che ancje il Friûl al è in pericul come popul, come istituzion e soredut che i siei zovins a tornin a viodi dongje la strade de emigrazion, cualchidun si impense di chei che a scrivevin: «Cence autonomie, cence autoguvier o sin destinâts a jessi simpri sotans». ■
DREE VALCIC


text:
TV FRIÛL E CJANÇONS. Cuet e lecât
Benedetta Parodi, Gordon Ramsay, Alessandro Borghese: i gnûfs astris de television taliane no son i presentadôrs ma i cogos, e in chescj timps che lis tassis nus mangjin sù dut, al samee che ancje noaltris no pensìni a altri che a mangjâ.
E la television furlane? Cemût rispuindie a cheste invasion di programs di cusine? Cun “Cuet e lecât”, il program che al met adun dutis lis trasmissions di cusine da la Italie, voltantlis par furlan.
I concorints si sfidin in trê provis, plui la sfide finâl, par dimostrâ di jessi cogos brâfs e soredut cogos furlans. Prime di scomençâ a cusinâ, naturalmentri, bisugne fâ la spese, e chê e je la prime prove di “Cuet e lecât”. I concorints a varan di mostrâ di savê fâ la spese “a furlan vie”, vâl a dî sparagnant e profitant di chês robis che a rivin di rive jù, come lis jerbis di cjamp. Subit scualificât, duncje, cui che nol è bon di cognossi e cjapâ sù sclopit e urtiçons.
Cu la seconde prove, i concorints a varan di mostrâ di savê fâ un aperitîf, e soredut di calcolâ a voli, cjalant il numar dai clients, trops “un par doi” preparâ. I concorints a vadin indevant dome se cuant che un client al ordene un “spritz” a fasin un spritz normâl, cence Aperol. E samee une regule facile ma, si sa, la emozion cualchi volte e fâs falâ.
Si rive cussì al moment de prove di creativitât. I concorints – o pensarês voaltris – a varan di inventâ alc di gnûf. Sbaliât: in Friûl a taule no si invente nuie, si reste fedêi ae tradizion. La prove di creativitât si fonde dute ator di un unic plat: il frico, che si pues fâ cu lis patatis, lis civolis, la coce, lis jerbis e scuasit dut ce che si vûl. Il frico al è unic e multipli, e al rapresente propit il mût furlan di jessi creatîfs: inventâ alc di gnûf ma cence movisi masse des regulis.
E o sin rivâts finalmentri ae ultime prove, la vere essence dal furlan che al cusine: un plat di alte cusine? Une ricete complicade? Un menù pes grandis ocasions? No, pan e salam!
I concorints a laran fûr dal stadi Friûl e in mancul timp pussibil a varan di meti sù un rinfresc pal dopo partide. Cui che al rive a tirâ dongje plui int che nol cognòs ufrint nome pan, salam e un tai di vin, al è sigûr il cogo plui furlan di ducj. ■
BETE DI SPERE


text:
SOLIDARIETÂT. Solidarietât furlane a Gjenue
Un tronc di arbul, un fi salt de nature, interpretât dal om al pues deventâ un ogjet di indulà difondi la peraule di Diu intun lûc ferît di une calamitât. Il leam tra il Creadôr, l’om e la nature no si pues dividi in nissun aspiet de vite: gaudiôs, ordenari o dramatic.
A Gjenue, intal mês di Novembar, la plene dal torint Fereggiano e à puartât muart e devastazion, ma la volontât di tornâ a scomençâ no è mai mancjade. Dilunc de strente e cimentificade val colpide de aluvion, a vivin tancj Furlans che daurman si son metûts in contat cui gjornâi, cu lis radios e cu lis televisions par confuartâ, denunziâ e puartâ la lôr testemoneance. In pocjis oris si è metude in moviment la “machine de solidarietât” e dal Friûl a son partîts volontaris, mieçs e risorsis a pro dai aluvionâts. Graciis a internet, cierts amîs furlans di Gjenue a àn fat circolâ lis fotografiis de capele di Sant Josef invadude dal pantan, svangjât di desenis di fantatis e di fantats. La piçule Glesie e je sotetade intai fonts di un condomini dai agns ‘60, che si cjate su la rive çampe dal Fereggiano, intal cuartîr di Quezzi. Lis fotos e lis cronichis dai furlans a àn colpît i ativiscj de Pro Loco “Amici di Avasinis” che e à volût promovi une iniziative a pro de Glesie danezade. Selezionât un arbul di cocolâr su lis monts parsore dal paîs, contatât un amì marangon/scultôr, in pocjis setemanis al jere pront un ambon di donâ ae glesie di Quezzi par anunziâ, come che al à scrit Pre Roman Michelotti intai salûts: “La buine e la biele notizie dal Vanzeli e de Peraule di Diu, Peraule zovevule di vite e di sperance”. Ai 21 di Mai passâts si è tignude la cerimonie di donazion a Gjenue, li che a àn partecipât desenis di furlans residents inte citât de Lanterne. L’ambon al jere cuviert de bandiere dal Friûl, in Glesie la lenghe prevalente e jere il furlan e i presints gjenoans cun comozion a àn rigraciât e esaltât la amicizie tra ligurs e furlans, fin dai timps des grandis emigrazions pes Americhis, cence mai dismenteâ la presince dai volontaris ligurs intai dîs e intai mês dopo al taramot dal 1976.
Nol è mancjât un rinfresc bondant dulà che i vins furlans a jerin a confront cun chei ligurs, il Montasio cu lis tortis saladis e lis fuiacis gjenoanis, il salam furlan cun chel di Sant Olcese. ■
Daniele Martina


text:
Sience des financis
La sience des financis o ben la finance publiche e studie il mût in cui il stât o i ents publics a àn di meti adun, assegnâ e doprâ i bêçs par rivâ a davuelzi la lôr ativitât.
L'obietîf che la finance publiche e varès di seguitâ al è chel de paritât dal belanç par cui dutis e dome lis sumis che a jerin stadis preventivadis a son stadis dopradis.
Il stât o l'ent public, cun lis sôs assembleis e orghins al proviôt cemût spindi i bêçs e al stabilis i soi impegns finanziaris viodint ancje cemût meti adun i bêçs che i coventaran. Il strument par fâ chest al è la aprovazion dal belanç preventîf.
Il stât al met adun i bêçs sore dut cun il so sistemi di tassazion. I ents publics a podìn vê des jentradis lôr ma a àn par solit dai contribûts (impegns) che ai vegnin dâts dal stât


text:
Tocai
Il tocai al è un dai vins blancs furlans plui impuartants, ancje se nol è un dai plui espuartâts.
[cambie] Storie
La vît dal Tocai nus rive de France, de regjon di Bordò, dulà che la clamavin Sauvignonasse, inte metât dal Votcent, insiemit cun altris uis, pal fat che in chel periodi in Friûl e jere une malatie, cognossude come critogame, che e veve fat grancj dams aes vîts nostranis. Il non nol è clâr di dulà che al vignedi fûr, ancje pal fat di jessi cussì dongje a chel dal vin ongjarês Tokaj; cualchidun al sosten che il non al fo cjapât de ue ongjarese parcè che in chê volte e jere za famose, e si usave dâ nons di uis famosis, o forsit parcè che il gust al jere dongje (a jerin variants di Tocai dolcis). La grafie Tocai si stabilize ator dai agns '20, su consei dal cavalîr Giuseppe Morelli de Rossi, figure impuartante de agricolture taliane. Intal 1930 al devente tra i vins plui coltivâts, superant il Riesling e il Verduç.
[cambie] La cuestion dal non
Intal 1993 une decision de Union Europeane e proibive di doprâ il non Tocai ae Italie (e duncje al Friûl), daûr richieste dai rapresentants de Ongjarie, che a volevin protezi il lôr vin dolç. Cussì dal 31 di Març 2007 si à scugnût cjatâ un gnûf non, e daspò di tantis discussions, cun propuestis variis, al è stât sielzût de regjon Friûl-Vignesie Julie il non Friulano; altris regjons, par esempli il Venit, àn sielzût nons difarents, come par esempli Tai. Purpûr al è stât fat un ricors al TAR cuintri cheste sielte, par cui a podaressin jessi altris disvilups.
[cambie] Referencis
- Enos Costantini, Tocai: Furlan e vonde, Sot la Nape, Novembar-Dicembar 2006, Udin


text:
Eurafrasie
La Eurafrasie, clamade ancje Eufrasie o Eurasiafriche e indiche la union di Eurasie e Afriche intun unic continent. Chest supercontinent al ospite cirche l'85% de popolazion mondiâl. Al è clamât anche il Vieri mont.
Par solit, Eurasie e Afriche a son dividudis dal Cjanâl di Suez. La Eurasie e je ulteriormentri dividude, soredut culturalmentri, in Europe e Asie.
In tiermits gjeologjichis, la Eurafrasie sarà un supercontinent cuant che la Afriche e tocjarà la Europe, cuant il toc plui meridionâl de Spagne al rivarà a tocjâ il Maroc. Al è stât stimât che cheste situazion sucedarà tra 600.000 agns.


text:
Talian |
Furlan |
BEĀT LČS |
Cjantant Endrigo | Tinkara
AT COSTITUTĪF
REPUBLICHE ITALIANE
Ai 23.09.2002, a Udin
- Si costituģs la Associazion Culturāl NUMAR 1.
- NUMAR 1 e ą sede a Udin e e sarą operative sedi in Italie che tal forest. E podarą mudā direzion dome daūr di delibare a pueste.
- NUMAR 1 e je libare, cun caratar volontari, no ą fins di vuadagn, no ą indreēament politic e e lavore dome che par fins culturāi, ricreatīfs, formatīfs, informatīfs etics e sociāi. Si met finalitāts tant che:
- il studiā, il meti in vore e valorizā iniziativis e servizis tal setōr de culture dal Friūl cun prevalź pes oparis in lenghe furlane e te lenghe di altris minorancis linguistichis, tant che chestis oparis a sedin musicāls, artistichis, dal spetacul, dal turisim e dal timp libar;
- il promovi la lenghe furlane tra i zovins, in ogni forme e maniere;
- il difondi e il promovi chestis ativitāts e lis sōs finalitāts midiant di ducj i mieēs di comunicazion, cun rilźf particolār de informatiche, di internet, de pueste eletroniche, dal marcjāt eletronic e derivāts;
- il difindi e il miorā la cualitāt de vite dai citadins;
- il parā vie, o almancul il passā in cierte part, i fatōrs obietīfs di impediment de comunicazion, che a staronzin lis espressions vitāls dai citadins disvantazāts;
- il promovi e il disvilupā une culture de solidarietāt di gnovis formis di partecipazion e integrazion sociāl tra i individuis;
- lelaborā, il promovi e il difondi contribūts culturāi, educatīfs e sientifics sul teme de solidarietāt e dai servizis sociāi, cun rivuart particolār ai fenomens de emargjinazion e dal disasi sociāl;
- il promovi, il prudelā e il sostignī il volontariāt in cualsisei sō forme.
E podarą aderī, daūr di decision dal Consei Diretīf, a ents, federazions tignint salde la sō autonomie e tacant contats cun organizazions talianis e forestis di fate simil. Tal stes spirt de sō istituzion e podarą promovi, sostignī e meti in vore cun ogni mieē permetūt e tes formis garantidis dal ordenament juridic, il difondisi de culture musicāl, des arts e dal spetacul, cun atenzion particolār ai artiscj e ai events furlans. La associazion e intint di promovi, prudelā e sostignī i contats tra i artiscj, il public, lis emitentis radiofonichis e televisivis, i studis di regjistrazion, i tecnics, i ents o personis che a organizin events e e podarą pūr jź organizā manifestazions culturāls, musicāls, teatrāls, ricreativis, cinematografichis e artistichis ancje inviant convenzions cun ents publics e privāts; e promovarą dibatiments, incuintris, cunvignis, seminaris, tirocinis, studis, ricercjis, stages, conferencis, concors e premis, ancje colaborant cun tierēs che a promovin chestis ativitāts.
E podarą cjapā sł, sburtā e coordenā iniziativis cun caratar didatic indreēadis a difondi la culture musicāl tes universitāts e tes scuelis di ogni ordin e grāt, organizā pūr jź cors di istruzion musicāl; e podarą fā ativitāt di publicazion e difusion di periodics, libris, boletins di informazion, materiāl sonōr tant che cd, curdelis magnetichis o altri, materiāl audiovisīf tai setōrs che a interessin; e podarą proponi servizis bibliotecaris, di catalogazion e redazion e ogni altre ativitāt che si calcoli che e tocji la difusion de culture musicāl. E podarą judā i musiciscj difondint la cognossince di normis e informazions che a tocjin la categorie. E podarą cjapā a vore o ingaiā artiscj, esperts o personāl difūr de associazion; ai fins si podarą rivā ancje par mieē di trasmissions radiofonichis e televisivis, creazions di sīts Internet e chat-lines e ogni forme di comunicazion cun altris tecnologjiis telematichis. Par meti in vore il fin associatīf e podarą fā, in misure no prevalente, ativitāts comerciāls, che li jentradis che a ndi vignaran a saran destinadis al finanziament dal fin associatīf. E podarą promovi, prudelā, sostignī e gjestī cors di formazion e centris pal insegnament lavoratīf smirāt, pes problematichis dal disasi sociāl, leantsi ancje aes istituzions culturāls, sientifichis e academichis; e podarą promovi, prudelā, sostignī e partecipā ae nassite di cooperativis sociāls; e podarą promovi, sostignī e gjestī intervents sociāi e sanitaris di fate preventive, terapeutiche e riabilitative; e podarą promovi, sostignī e gjestī circui culturāi e centris socioricreatīfs; e podarą promovi e partecipā ae nassite e al sostegn di altris associazions o iniziativis in ogni cās di agregazion, cun finalitāts de stesse fate.
La associazion no podarą fā ativitāts diviersis te sostance di chźs segnadis ca parsore, gjavant chźs che ur sedin leadis in mūt diret.
- La durade de associazion e je di timp indetermināt.
- La aministrazion ordenarie e straordenarie e je afidade a di un Consei Diretīfs componūt di doi a cinc membris elets de assemblee. Chescj a restin in carghe cence limits di timp, fintremai a dimissions o a revoche deliberade a maiorance de assemblee. Il Consei dentri dal numar dai siei membris al nomene il President, il Vicepresident e il Tesorīr.
Il President al ą par ogni efiet di leē la rapresentance legāl de associazion.
Cun di plui:
a) al clame lis riunions de assemblee e dal Consei Diretīf;
b) al firme i ats e al met in vore il delibaris dal Consei Diretīf;
c) al cure la osservance dal statūt e al invie i ats pes eventuāls modifichis;
d) al cjape in cās di dibisugne e di presse i proviodiments di competence dal Consei Diretīf, che jai presente pe ratifiche te riunion successive.
Al č proibīt al Consei Diretīf di dā fūr utii, cedi bens, prestā servizis diviers di chei de organizazion a cundizions plui vantazosis a cui che al lavore e che al fās part de organizazion stesse.
E je acetade la pussibilitāt di corispuindi ai aministradōrs e conseīrs compens individuāi.
Al President dal Consei Diretīf i spiete di jessi rimborsāt di ducj i coscj sostignūts, in Italie e tal forest, par fā la ativitāt.
- Lesercizi sociāl si siere ai 31/12 di ogni an.
Il prin esercizi si sierarą ai 31/12/03.
Ae fin di ogni esercizi il Consei Diretīf al prepare un rindicont consuntīf che al ą di jessi presentāt par jessi fat bon de assemblee, che e ą di jessi clamade dentri di cuatri mźs dal sierāsi dal esercizi.
De date dal avīs di clamade, rindicont preventīf e consuntīf a saran lassāts li de sede de associazion a disposizion dai socis che a vessin voie di consultāju.
- Si met in zonte a chest at, sot de letare A, il Statūt tant che al fasi part ad in plen di chest at.
Talian |
Furlan |
BEĀT LČS |
Cjantant Endrigo | Tinkara
© Numar UN 2002
Tutto il materiale presente su questo sito č di proprietą dell'associazione Numar UN
numar1@missionteam.org


text:
CULTURE. I Langobarts, patrimoni de umanitât e dal Friûl
E ancje i Langobarts a son finîts in chescj ultins timps in prime pagjine dai gjornâi, tornâts di mode dopo tant timp che a polsavin tai libris di scuele o dai studiôs o in cualchi buteghe di oresin, un pôc dismenteâts ancje in Friûl che al somee invezit traviersât di une passion pe Ete di mieç mai viodude prime, baste viodi lis fiestis ator pai nestris paîs.
DI GNÛF LÔR, FINALMENTRI_ Forsit e je ore che si torni a fevelâ di lôr par vie che a àn segnât te fonde la storie, il paisaç, la lenghe, e cualchidun al dîs ancje il fisic dai furlans. La nestre cognossince in fin dai conts e nasseve di sigûr de gjite che ducj o vin fat, tal timp des elementârs, a Cividât tal Museu a viodi la crôs di aur di Gjisulf e la plui antighe copie de Historia Langobardorum di Pauli Diacun, e di sigûr i monuments plui famôs: il Tempietto, il batisteri di Gjisulf e l’altâr di Ratchis, prin duche dal Friûl, ma nuie di plui. Forsit cualchidun plui indenant cui agns al veve slargjade la sô cognossince cu la grande mostre fate a Vile Manin e a Cividât tal 1990, une des ultimis bielis mostris fatis in Friûl e pal Friûl.
Ma cumò bisugne dî che i Langobarts a son tornâts a fâ fevelâ di lôr par dôs robis: la prime, pe gnove necropoli “de stazion” a Cividât, e la seconde pal ricognossiment che tal Jugn dal 2011, propit ai 25, juste un an fa, i Langobarts a àn vût di bande de Unesco tant che patrimoni de umanitât.
GNOVE NECROPOLI_ Dôs peraulis su la gnove necropoli vignude fûr, ancje se si saveve de sô esistence za di timp, tal cantîr de gnove viabilitât dongje de stazion de ferade. A son stadis cjatadis plui di cent tombis, une vere necropoli che e à pandût une vore di reperts: crôs di aur, umbons di scûts, spadis, ornaments feminîi e vie indenant, che cumò a son ducj in mostre tal Museu di Cividât. Di gnûf, la dimostrazion di cetant che al sarès di cirî ancjemò tal sot tiere dal nestri Friûl, specie pes etis plui antighis, soredut par capî miôr la nestre storie.
Ma forsit la robe che e à fat plui scjas al è che Cividât, o miôr i monuments langobarts di Cividât, in compagnie di chei di Brescia, Castelseprio, Spoleto, Campello sul Clitunno, Benevento e Monte Sant’Angelo a son aromai impuartants no dome pal Friûl e pai furlans, ma par dut il mont.
Un biel sucès par un popul che al jere definît barbar e che di solit al ven metût insieme a chês altris popolazions barbarichis che a son passadis pal Friûl, a scomençâ dai Gôts, dai Uns e par finî – une vore dopo – cui Ongjars e cui Turcs. Un popul che al rive dret in Friûl tal 568, par sparniçâsi po dopo in Italie, cun a cjâf il re Alboin. Si ferme prime di dut a Forum Iulii (Cividât) là che al lasse lis miôr fameis e un grant trop di cjavai sot di so nevôt Gjisulf, come che al conte Pauli Diacun te sô famose storie.
OLMIS ATOR PAL FRIÛL_ No si pues culì contâ de storie e dai fats che in passe dusinte agns, fin ator dal 775, a son sucedûts in Friûl e in Italie tal grant ream dai Langobarts, ma invezit al è miôr cirî in curt di contâ alc di chel che i Langobarts a àn lassât al Friûl di vuê. Prin di dut, a son plui di 40 lis localitâts che a son cun sigurece stadis ocupadis di fameis langobardis. Lûcs che a jerin dispès dongje i flums, insom lis valadis, o dongje lis stradis plui impuartantis, soredut tal Friûl orientâl e te pedemontane. Ancjemò vuê a son paîs che tal non a àn cheste olme: Farle, Fare, Gjais, Sale, Modolêt…, ma soredut te microtoponomastiche rurâl, cui tantissims bearç e braide, che a segnin no nome cul non il paisaç furlan. E te lenghe, lis peraulis – magari vuê dismenteadis – che nus àn lassadis a sunin ancjemò di antîc: bleon, roste, lescule, scaie, sgrimie, vuate, gorne, crucje, gastalt… e ancjemò: grapâ, sbrovâ, sgarfâ, rassâ, sbregâ…
Planc a planc, ancje i Langobarts si metin adun ai colons romans che a vevin za ben organizât il Friûl rurâl cu la centuriazion e lis gnovis coltivazions. E cussì i gnûfs parons, a part i nobii che a stavin tes citadinis, a van in campagne cambiant il fundus roman cu la curtis, un aziende che e jere fate de cjase paronâl, de tiere di lavorâ, des cjasis dai fameis, dai magazins, des cantinis, dai lûcs par filâ e tiessi la lane, e cussì indevant.
REGÂI LANGOBARTS_ Il paisaç al jere fat di piçui borcs rurâi, di cjamps lavorâts a siale, mei, spelte, vuardi e sorc; di prâts là che a passonavin soredut pioris, ma ancje purcits; di boschetis di rôl e di faiâr; di plantis di vîts e ulîfs e in ca e in là cjastinârs, piruçârs, melârs. Insome, un paisaç che za in chê volte al veve lis carateristichis dal paisaç furlan che par lungjissim timp al sarà il senari indulà che si davuelzarà la vite dal popul furlan.
Ma i plui biei regâi che i Langobarts a àn lassât ai furlans e a Friûl a son propit…regâi! Si trate des donazions che trê fradis langobarts, Erfo, Anto e Marc, a àn fat a cuatri munistîrs: la Badie di Siest, il munistîr di Salt di Paulêt, la Badie di Sant Michêl di Çarvignan e il munistîr di Sante Marie a Sant Canzian dal Lusinç.
Cun chestis donazions, i lûcs a deventarin une vore impuartants e la Badie di Siest, insieme al Tempietto Langobart e al convent di Sante Marie in Val a Cividât, al è sigurementri un lûc speciâl che al permet di rivivi lis atmosferis di chei timps passâts tra duchis, rês, regjinis e cavalîrs cun lungjis barbis…
Ma no je finide ca. Propit te donazion pe badie di Siest, pe prime volte – o sin tal 762 – al ven citât, tra i bens regalâts, “un monte in Carnia”, la prime atestazion uficiâl de ativitât di monteâ inte mont furlane. Se us somee pôc! ■
Mauro Pascolini


text:
VIERTIDURE – Si à di jessi combatîfs e unîts a pro dal Friûl
Bot e sclop, onorevul Baracêt, di ce isal plui braurôs tant sô lungje cariere politiche?
Des trê leçs pe ricostruzion dal Friûl che o vin fatis pardabon cence tantis fufignis e de leç 482/99 pe valorizazion de identitât de lenghe, de storie e de culture dal Friûl e dal popul furlan.
Tant de sô azion, ce lu aial sburtât di plui, la politiche o il so sens di partignince a une tiere?
Il popul furlan. E al è simpri il popul daûr di dut. Tacant de nassite de nestre Universitât. Cjapait ancje la cressite di cumò sul sens di identitât che e burìs fûr dai scandais: a dimostrin che al è il popul furlan che al sburte. I politics, invezit, si disin dacuardi ma po no fassin nuie.
Cemût ise cambiade cheste identitât tal timp?
Soredut tai paîs e jere plui fuarte in passât rispiet a cumò.
Paìno un cont aes vicendis storichis?
Il domini talian nus à obleât a fevelâ talian. Par esempli, sot il Fassisim tu paiavis la multe se tu vignivis becât a tabaiâ par furlan o par sloven a scuele. Vuê o assistìn a une altre campagne tes fameis.
Apont: la liende dal furlan che nol covente a nuie e dal inglês che al jude par zirâ il mont e je dure a murî.
A nd è cualchi stupit che nol à capît e al insist su chê contraposizion. Sbaliant. Nô o sin pal furlan, sloven, todesc, talian. O vin di movisi intune direzion plurilengâl.
Il concet di identitât smicjal plui a drete o a çampe? I fâs cheste domande ancje parcè che al ven sbandierât soredut a drete. E lui, Baracêt, invezit, al è di çampe.
Al è un concet che al parten a ducj i furlans, che e sedin di drete o di çampe. Al sarès come dî: jessi talians isal plui di drete o di çampe? No. A son talians ducj, talians di drete o di çampe. E dopo chei che no son ni di ca ni di là. No vin di lâ a cirî il pêl tal ûf, che nol esist.
Però a fâi fieste a Palaç Belgrât a son corûts i politics di drete e çampe. Ma soredut di drete. Fontanini lu à pontificât. Tondo compagn. A lui, cussì “ros”, no i aial dât fastidi?
Figuriti! Mi varès dât fastidi se e fos stade une iniziative che e ves dividût il popul furlan! Jo o sei stât un che al è simpri stât pe unitât sui interès dal Friûl. Chest no mi à impedît di mandâ lôr un messaç.
Cuâl?
Che nol baste dîsi a pro dal Friûl, ma si scuen batisi, impegnâsi in concret, par otignî risultâts.
Fasìn un pas indaûr. Anìn a cuant che al sentave in Parlament. Oltri la cronache e i zûcs politics, ce ricuarts aial di chei agns?
Pe prime leç sul furlan o soi partît dal 1977, leç che dopo e je lade in nuie cu la disfate de legjislature. Alore, daspò il 1979, o ai tornât a scomençâ cu la cussience che e coventave une leç par dutis lis minorancis, se no, no si sarès passâts par nuie. Ma o ai disvilupât la strategjie dal movisi insiemit.
E cheste e je une altre robe che e zirave a Palaç sul vuestri cont. I furlans de Prime Republiche si movevin in bloc, cuant che si tratave di puartâ indevant lis esigjencis dal Friûl.
Ma e je stade penze! Lis resistencis lis cjatavin ancje dentri dai nestris stes partîts. Par vê la facoltât di medisine a Udin, pôc al mancjave che o tiràs il gno bancut intor dal president de Comission. I triestins no volevin savênt. Pe cuistion de lenghe, la Glesie locâl, invezit, nus à dât une grande man. Specifichementri, il vescul Battisti.
E lui, comunist, al è lât a cirî la Glesie?
Dentri de Dc a jerin dôs liniis: i favorevui, a cjâf Santuz, e i critics, a cjâf Bressan. Il gno intervent sul Vescul al mirave al convinciment dai democristians. E al fo cussì. In chê ocasion al coventave tabaiâ ducj insiemit, cjatâ unitât e meti in bande lis ideologjiis.
Cuâi altris politics locâi lu àno judât in chei agns?
Ten presint che al bisugnave simpri cjatâ la intese cui comuniscj e i socialiscj. Mi àn dât man fuarte, sedi il puar onorevul Loris Fortuna, pai socialiscj, e apont Santuz, pe Dc. E a àn sburtât viers lis intesis, su dutis lis leçs a pro dal Friûl: la cuistion de lenghe, ma ancje de ricostruzion, dal disvilup de cooperazion internazionâl, pal dopleament de Pontebane e pe universitât.
Ce messaç i volaressial lassâ a un zovin che al ves voie di seguî lis sôs olmis?
Di jessi combatîf, vîf, di cjalâ cun fiducie ae politiche. Al è inutil lamentâsi se la politiche no fâs. Che si protesti cun vivarositât, che si fasiur mancjâ il vôt. Ma guai a gjavâsi fûr dal zûc politic che al è chel che al decît la vite democratiche di un Paîs e dal Friûl. ■
Oscar Puntel


text:
MUSICHE. Sgarfant te tradizion
Lino Straulino i à vierzût il libron des maraveis, chel cun dentri lis melodiis de tradizion popolâr furlane, e jê si è butade dentri cui siei grancj voi curiôs. Lis à studiadis, rangjadis e rivisitadis, fin che nus à tornât indaûr creazions dal dut gnovis, vistidis di un univiers sonôr che al sune cun dute la frescjece e la fuarce di une femine zovine. Di Elsa Martin, cjargnele di Tumieç, 29 agns, si sint a fevelâ fin di cuant che e jere “mulete”, come che e dîs jê, cuant che e partecipave ai festivals de cjançon furlane di Dario Zampa. Vuê le cjatìn cul so lavôr di esordi, l’album “vERsO” realizât insieme cul ghitarist Marco Bianchi che al à curât i rangjaments. Un disc intens e plen di ricercje, componût di 13 tocs, sîs de tradizion e sîs origjinâi, plui une cover (la Ninna Nanna di Bruno Lauzi). Un disc dulà che la storie e cjape par man il vuê, intun cjaminâ che al cjale viers il mont furlan di îr, cence restâ ingjambarâts li dentri, come che al dîs il stes titul: «Il tiermin vERsO al à dentri il verp “ero”, un riferiment clâr al passât. Ma tal stes timp al mostre un orientament viers une direzion», e spieghe Elsa che e je ancje finaliste dal Festival de Cjançon furlane che si davuelzarà ai 29 di Setembar al Teatri Giovanni da Udine.
Cemût mai cheste passion pe tradizion?
«La tradizion e fâs part di noaltris tant di plui di chel che o podìn imagjinâ. Mi à simpri plasût sgarfâ tes “robis vecjis”. O crôt che lis origjins a esercitin un grant fassin».
E cuant âstu decidût di puartâlis tes tôs cjançons?
«La prime esperience e je stade une partecipazion a un festival dedicât ae cjançon in marilenghe cun Dario Zampa, o vevi dome 15 agns. Po dopo al è stât un incuintri impuartant cuntun musicolic de scuele di arts tradizionâls di Gjenue che mi sburtât ae ricercje, fasintmi rifleti su cemût che il studi des origjins al puedi rapresentâ un valôr zontât par un musicist. Fin cuant che o ai componude une melodie e Stefano Montello (autôr dai tescj, ndr) mi à dit: «Par cheste al è perfet un test par furlan».
Ce aial di diferent cjantâ par furlan?
«O cjati che la lenghe furlane e vedi une grande ricjece melodiche e ritmiche, che e rint ben dal pont di viste compositîf e musicâl. La mê famee e je cjargnele ma jo mi svicini ae lenghe come une che no je di marilenghe: la mê ricercje e je duncje ancjemò plui concentrade sul sun de lenghe».
No crodistu che al sedi un limit pe tô cariere presentâsi cuntun album cun nûf cjançons par furlan?
«A pene che a sintin a fevelâ di une zovine che e cjante par furlan o sint coments tant che “Oddio!”, pensant subite al folclôr o al localisim. Invezit jo o crôt che esprimisi intune lenghe minoritarie nol sedi par nuie un limit, si esibìn za cumò fûr regjon e tal forest cence problemis. Si à di finîle di circoscrivi une lenghe a un teritori. O crôt che la marilenghe mi compagnarà simpri tal gno percors, cence pôre di cjalâ di altris bandis».
Sono tocs che tu sês plui leade?
«Calda Sera, che al è un toc par talian e al conte di un afiet cetant cjâr: chel par mê none. Po dopo Dentrifûr, che e je la mê prime cjançon scrite a cuatri mans cun Stefano Montello e che e fevele de grande passion pe musiche. I soi leade di panze, come che al fos un primarûl».
www.elsamartin.it ■
Natascia Gargano


text:
RICUART. Mandi Uaine, campion ancje fûr dal balon
Une vite pal balon, ma no dome. Un campion di altris timps.
Severino Feruglio, stopper e alenadôr dal Udin, classe 1919, al jere une bandiere no dome pes Zebrutis, ma pal Friûl. Nus à lassât dopo un ricovar in Ospedâl ae fin di Mai.
Cun lui si ‘nt va un mont che nol è plui, un mont di oms, prime che zuiadôrs, che dopo vê corût daûr di un balon, a tornavin a la vite “normâl”, par lavorâ come ducj.
E “Uaine”, o “Gandhi”, come che lu vevin clamât pal so fisic sut, al veve leade la sô vite al balon, cence dismenteâ che la vite no jere dome “una cjamp di jerbe verde”: al veve partecipât a la Resistence e vût rûi impuartants ancje tal mont culturâl, al jere stât duncje om di Udin, no dome dal Udin. E ancje cuant che nol jere propit plui un “fantacin”, al veve continuât a lavorâ deventant imprenditôr.
Di lui a restin tancj insegnaments, tal zûc come antesignan dal “sisteme inglês” (forsit cence nancje savê di trop che al jere inovatîf la sô maniere di zuiâ dopleant lis marcjaduris, ma soredut a nivel uman chel di jessi simpri stât une “lenghe sclete”, cun dignitât di vendi.
Mandi, campion! ■
Christian Romanini


text:
Archive for the ‘Slovenie’
DECLARAZION_”Savê une lenghe foreste in plui al jude un grum par cirî un puest di vore”. Tropis voltis vino dit o si sino sintûts a dî cheste frase, a miezis jenfri il consei, la esortazion e il lûc comun? Lis lenghis forestis a van però cognossudis a un ciert nivel, sei in forme passive che [...]
Posted on on Agosto 29th, 2012 in
2012, Articoli, Avost, Slovenie |
No Comments »
“LIZÊR” E…_Tai ultins agns e je di mode il soft tourisim, che voltât dal inglês al sarès “turisim lizêr, plasevul”, passant lis feriis in puescj li che si rive adore a rilassâsi framieç de nature. E la Slovenie e somee un paîs fat di pueste pai turiscj cun cheste intenzion, jessint i slovens rivâts adore [...]
Posted on on Luglio 13th, 2012 in
2012, Articoli, Lui, Slovenie |
No Comments »
ASSOCIAZION_ Ancje se pluitost piçule cui siei 20 mil 273 chilometris cuadrâts di superficie, la Slovenie, in graciis de sô storie plurimilenarie, e pues svantâ di vê sul so teritori diviersis citâts che a meretin di jessi visitadis pes lôr bielecis artistichis e naturâls. Par meti adun lis fuarcis in maniere di fâsi cognossi ancje [...]
Posted on on Giugno 29th, 2012 in
2012, Articoli, Jugn, Slovenie |
No Comments »
CORSE_ Se ca di nô aromai la corse de benzine e somee inviade viers la cuote di 2 euros par un litri, in Slovenie e à bielzà scjavalgjât une altre cuote psicologjiche, vâl a dî chê dal euro e mieç. Al è capitât cu la fin dal Invier, ai 20 di Març stâts, cuant che [...]
Posted on on Maggio 16th, 2012 in
2012, Articoli, Mai, Slovenie |
No Comments »
JANKOVIĆ_ Puedial il partît che al à vinçût lis ultimis elezions parlamentârs cu la maiorance relative stâ fûr dal guvier dal paîs? Al è ce che al è sucedût in Slovenie dopo lis votazions anticipadis dai 4 di Dicembar dal an passât. Di fat, dopo passe doi mês di tratativis pe formazion dal gnûf esecutîf, [...]
Posted on on Marzo 20th, 2012 in
2012, Articoli, Març, Slovenie |
No Comments »
Maribor, che par todesc si dîs Marburg an der Drau (si zonte il non dal flum – la Drau, Drava par sloven- che i passe dongje par no scambiâle cuntune altre Marburg, logade in Gjermanie a nord di Francfurt) e par talian antîc Marburgo (di fat cumò si dopre dome la version slovene dal non), [...]
Posted on on Febbraio 15th, 2012 in
2012, Articoli, Slovenie, Zenâr-Fevrâr |
No Comments »
PRIME_ Pe prime volte une citât slovene e à l’onôr di jessi stade sielzude tant che Capitâl europeane de Culture. No si trate dut câs de Capitâl dal Stât nestri vicin, Lubiane, ma ben di Maribor, la seconde citât par impuartance de Slovenie. La sielte e je stade fate di une jurie di pueste li [...]
Posted on on Febbraio 15th, 2012 in
2012, Articoli, Slovenie, Zenâr-Fevrâr |
No Comments »
NUIE AUMENTS_Intun periodi cetant grivi par vie de crisi economiche come chel che si sta vivint in dì di vuê ancje in Slovenie, une buine gnove e rive de decision de Dars (Družba za avtoceste v Republiki Sloveniji - Societât pes autostradis te Republiche di Slovenie) che pal 2012 e tignarà i stes presits di [...]
Posted on on Dicembre 16th, 2011 in
2011, Articoli, Dicembar, Slovenie |
No Comments »
SFIDUCIE_Pe prime volte tai vincj agns de sô indipendence, in Slovenie si larà a votâ pal parlament prime de ore: duncje no te Sierade dal 2012 cemût che al jere previodût, ma ben za ae fin di chest an, ai 4 di Dicembar (curiositât: tal stes dì si votarà pes Parlamentârs ancje in Cravuazie). Lis [...]
Posted on on Novembre 9th, 2011 in
2011, Articoli, Novembar, Slovenie |
No Comments »
STATISTICHE_ In ocasion de Zornade internazionâl dai zovins, che come ogni an e cole ai 12 di Avost, si è sierât ancje l’An internazionâl de zoventût, inmaneât de Onu, la Organizazion des Nazions unidis. In Slovenie, l’Ufici di statistiche (www.stat.si) al à presentât un studi inzornât su la evoluzion des ativitâts e dal stîl di [...]
Posted on on Ottobre 13th, 2011 in
2011, Articoli, Novembar, Slovenie |
No Comments »
GLESIE MARI_Ancje la Slovenie e à fat part par secui dal Patriarcjât di Aquilee, che, cu la sô jurisdizion, fin al 1751 al lave dai confins cu la Ongjarie rivant fintremai cuasi a Milan. Par chest, pe Glesie slovene Aquilee e ven ancjemò tignude tant che Glesie mari, li che ancjemò in dì di vuê [...]
Posted on on Agosto 15th, 2011 in
2011, Articoli, Avost, Slovenie |
No Comments »
ISTÂT_ Come l’an passât su cheste pagjine, li che si cîr di contâ la Slovenie ai furlans par furlan, o volìn fevelânus des oportunitâts che il paîs nestri vicin al da a cui che al vûl cjapâsi un moment di polse vie pal Istât lontan des fadiis di ogni dì. Par chest, ancje dongje dal [...]
Posted on on Luglio 15th, 2011 in
2011, Articoli, Lui, Slovenie |
No Comments »


text:
EDITORIÂL. Rason e etichetis
Al è un pinsîr che mi baline di un pôc di timp. Al ven fûr de leture dal articul di Pre Rizieri su la Vite Catoliche a proposit di Pasolini e dal consumisim.
Il nestri autôr, su “Scritti corsari”, al tacave il mût di jessi de Glesie tai confronts di cheste gnove ideologjie, di chest “gnûf podê… un edonisim materialist e cence Diu che al sburte a produsi robis che no coventin, a consumâ e a strassâ… al cambie la nature de int, al jentre tal plui profont des cussiencis, butant vie i valôrs tradizionâi e la Glesie. Cheste gnove borghesie e à un gnûf spirt che, dant ai oms une vision totâl e uniche de vite, al jentre in competizion cun chel religjôs, salvant dome il clericalisim”.
Cussì, duncje, Pasolini dai agns ‘70 e cjalant indaûr mi somee che e sedi lade ancjemò piês.
O sin rivâts a fâ leçs par mandâ la int a lavorâ di domenie, tant che al arcivescul i tocje scuvierzisi sindacalist e preparâ il siopar des comessis.
Ma, a gno parê, chest al è dome l’aspiet plui sempliç de cuestion puestade di Pasolini che nus vise de fuarce di cheste ideologjie gnove tal cambiâ il spirt de int.
Di sigûr, fevelâ di consumisim intun moment di crisi profonde come cumò al somee un tic strani, ma propit invezit intun moment dulà che chest model di svilup al mostre dute la sô debolece, al sarès di stricâ une biele rie blancje e scomençâ dal principi. Viodi par esempli ce che al covente al Friûl vuê par jessi ancjemò Friûl e no dome une espression gjeografiche o un ricuart folcloristic.
O vûl dî, in pocjis peraulis, decidi su ce troi svilupâ ricercje e inovazion, dulà che a àn di jessi metudis stradis e feroviis, cuâi setôrs de industrie che a puedin lâ dacuardi cul ambient, e soredut meti la tiere al prin puest. Che al vûl dî no dome lavôr tai cjamps, aziendis agriculis, ma rispiet di un teritori e duncje de nature, tant che un regâl di Diu.
Cualchidun dai predis de autonomie al à scrit che nol pues jessi un Friûl che nol sedi cristian. No sai se è vere une afermazion cussì fuarte. Sigurementri, un Friûl cence valôrs di fonde nol rive a resisti plui di tant a nissun atac.
Ma i valôrs no son etichetis di tacâ di ogni bande, a son la rason stesse des sieltis che si fasin. ■
Dree Valcic


text:
SLOVENIE. Un popul plurilengâl
DECLARAZION_”Savê une lenghe foreste in plui al jude un grum par cirî un puest di vore”. Tropis voltis vino dit o si sino sintûts a dî cheste frase, a miezis jenfri il consei, la esortazion e il lûc comun? Lis lenghis forestis a van però cognossudis a un ciert nivel, sei in forme passive che in forme ative, par podê vê sucès te comunicazion cun cui che al dopre chês fevelis. A dïs agns de “Declarazion di Barcelone”, fate buine dai cjâfs di Stât e di Guvier dai paîs de Union europeane tal 2002, li che si veve metût tant che obietîf di fonde l’insegnament a scuele di almancul dôs lenghis forestis par ogni zovin de Europe unide, e je jessude di resint une indagjin uficiâl volude de Comission di Bruxelles par fâ un inzornament su lis cognossincis linguistichis dai citadins dai 27 paîs de Ue.
SCANDAI_ L’istitût di statistiche comunitari Eurobarometer, dopo i studis sul stes argoment fats tal 2001 e tal 2005, si è ocupât di un gnûf scandai par regjistrâ lis opinions de int rivuart al plurilinguisim e ae competence cu lis lenghis forestis. In ognidun dai stâts membris Ue a son stâts intervistâts uns mil di lôr di diviersis etâts e di diviers nivei di culture; jenfri la fin di Fevrâr e l’inizi di Març di chest an, a son stâts svicinâts in dut 26 mil 751 citadins. Tal câs de Slovenie, lis intervistis a son stadis 1071.
PRIMÂT_ I nestris vicins si son confermâts jenfri i miôr cognossidôrs di lenghis forestis a nivel european: adiriture il 92 par cent di lôr al à dit di jessi bon di fevelâ almancul une altre lenghe di là dal sloven, tant di podê doprâle par tignî in pîts une conversazion (miôr di lôr dome i abitants dal Lussemburc, de Letonie, de Olande e di Malte). La medie Ue e je di a pene il 54 par cent; tant par dâ un esempli, chê de Italie dal 38. Doi slovens su trê invezit a disin di savê dôs lenghis forestis, un su trê parfin trê fevelis di altris paîs; dome il vot par cent al dîs di no savêndi nancje une.
SOTTITUI_ Interessant viodi ce lenghis che a san miôr i slovens: l’inglês (59 par cent) e il todesc (42 par cent). In plui, doi su trê a doprin o a sintin doprâ lis fevelis forestis cjalant la television o scoltant la radio (in chest câs, al jude cetant vê simpri i sottitui cuant che si cjalin programs par tv o cines tes salis cinematografichis). Di fat, l’80 par cent si declare bon di podê lei gjornâi, sintî la radio e viodi la television almancul tune altre lenghe foreste; in dute la Ue, la percentuâl di cui che al rive a vê cheste capacitât e je dome dal 44 par cent.
VANTAÇS_ Sui vantaçs che al puarte dongje savê altris lenghis, i slovens a àn lis ideis claris. Pal 69 par cent, prin di dut e je la pussibilitât di lavorâ tun altri paîs; pal 60 par cent, di doprâ lis lenghis sul lavôr, ancje par viaçs di vore; pe metât di chei che a àn rispuindût, chê di podê cjatâ un puest di vore miôr in Slovenie, di podê doprâ lis lenghis cuant che si va in feriis tal forest e par rivâ adore a studiâ tun altri stât. Di marcâ che plui di un tierç dai intervistâts i ten a dî che un aspiet impuartant di savê altris fevelis al è chel di doprâlis su internet (37 par cent cuintri il 14 de medie Ue); in plui, il 42 par cent si dîs braurôs di savê altris lenghis par une cuistion di sodisfazion personâl, e un 15 par cent “par sintîsi plui european”.
IDENTITÂT_ Il scandai dal Eurobarometer al dîs che il 91 par cent dai slovens al è dacuardi cu la politiche linguistiche de Ue par che ducj a rivedin a fevelâ almancul une altre lenghe di là de proprie marilenghe. Secont il 90 par cent, dutis lis lenghis dai paîs Ue a àn di jessi metudis sul stes nivel; tal stes timp, però, il 53 par cent (cuintri il 53 a pro de medie europeane) al è cuintri la ipotesi che lis istituzions comunitariis a podin doprâ une lenghe sole par comunicâ cun ducj i citadins. Cheste opinion si pues tignî tant che espression de identitât fuarte dal popul sloven, che e puarte a vê une volontât indurante di difindi une lenghe fevelade tun paîs indipendent di a pene uns vincj agns in ca. ■
ALESSIO POTOCCO


text:
Mai 2012
EDITORIÂL - La int e je strache dai partîts, ma scombatìn la malfidence / VIERTIDURE – Tra lis tendis cui predis / VIERTIDURE. La vôs di In uaite / VIERTIDURE. Union Popolâr Furlane / DI BESSÔI - TERITORI. Par un reâl disvilup sostenibil, prin che al sedi masse tart / TERITORI. La Rêt come “gnove Vicinie” / POLITICHE. Scjassade te Lega Nord / RICUART. Cungjò dotôr Sergio Cadorini / IL SIVILOT. Chei che a vuelin dividi il Friûl / FRIÛL FUR DAL FRIÛL. Cu lis mans, cul cûr e cul cjâf / SCUELE. Marilenghe materie curicolâr? Sì, ma si à di fâ di plui / TV FRIÛL E CJANÇONS. La isule dai furlans / GLESIE FURLANE - IL FERÂL. I dîs de memorie / FIESTE DAL FRIÛL. Preiere dai 3 di Avrîl / MEDITANTLIS TAL SO CÛR. Ploie e comozion / GRIGNEI DI STORIE. Une culture cressude modon su modon / INTERNAZIONÂL. Letare a Tenzin Gyatso, XIV Dalai Lama / FRIÛL EUROPE. Une date simbul / LADINIE. La informazion stampade / SLOVENIE. Cost de benzine, un probleme ancje di là dal clap / AUSTRIE. La glesie catoliche e comemore i slovens parâts fûr de Carinzie / FURLANS, DIGJITAIT FURLAN. Un portâl pe nestre Bibie / ART-Â. Ce fâ di Vile Manin? / TELEVISION. La tô lenghe, la tô tiere / Domandait “La fabriche dai predis” / MUSICHE. Festival de cjançon furlane / MUSICHE. Kistalè / CJARGNE. La dipendence des machinutis / CJARGNE VIVE. Sul fîl tra inovazion e tradizion / CUSINE. Fedêl ae linie… ma la “linie” parcè? / LA FABRICHE DAI… LIBRIS. “Fasiti predi e rangjiti” 37 agns dopo / Renato Jacumin, Bassilla, Udin, 1979 / Friûl tradît / CONTECURTE. Conte di peraulis muartis 3 / RIFLESSION – 4. Identitât e universalitât inte Bibie / BIBIE. Di Diu e di un popul / MUSEUS. Tiere Motus, no un museu ma une mostre permanente /
*** I articui a son disponibii fracant sul titul. Buine leture.


text:
IL SIVILOT. Chei che a vuelin dividi il Friûl
MI PARARÈS CHE UN OM, rivât su la cincuantine e cuntune posizion sociâl impuartante, alc al savedi di storie e di gjeografie, almancul par sintût a dî. Se invezit al dîs cjastronadis, al pense mâl. Il riferiment nol pues no jessi al segretari regjonâl dal Pdl, Isidoro Gottardo che, te polemiche su lis provinciis, al propon che a sedin trê: Vignesie Julie, Friûl e “Destra Tagliamento”. O soi sigûr che fin di piçul, “Gotty” al savedi fin masse ben che il Friûl al va de Livence al Timau, che “Vignesie Julie” e je une invenzion dal fassisim, e dut câs, se no i al à dite nissun, forsit cualchi lezion di gjeografie e storie al podarès ancje cjapâle.
Cui che la storie le cognòs une vore ben, al è il triestin Camber che al propon dome dôs provinciis: Triest e ce che al reste fûr. Nancje nol dopre la peraule “Friûl” parcè che i ven la urtiarie dome a nomenâlu: si sumie une zone che e ledi dal puart di Triest a Tarvis, une linie gotiche cuintri de Slovenie.
Di ben in miôr, un nol cognòs la storie e chel altri al vûl puartâle indaûr.
Tal stes timp, la Serachianute e sta cidine, no à voie di impaçâsi in chestis cuistions di perifarie… e pense a cjatâ cjase ai Parioli. ■
L’OM DI BURI


text:
RIFLESSION – 3. Identitât e universalitât inte bibie
3. Le ideologjie universalistiche in Alexandros il Grant
Tal 336 p.C., a la etât di 20 agns, Alexandros, daspò jessi stât proclamât Re dai Macedons (Baseleùs Makedónon) al partìs cuntun esercit di 30.000 soldats e 4.500 cavalîrs par scombati i persians. In dîs agns di vueris al concuiste la Anatolie, la Palestine, l’Egjit, la Assirie Babilonie, la Persie e dutis chês altris satrapiis fin che al è rivât in Indie. Daspò vê passât l’Indo al à cirût di rivâ al Gange ma i siei soldâts si son stufâts di scombati e no àn volût plui lâ indenant.
Tal 324 p.C. al è tornât a Susa, indulà che al à riorganizât l’esercit e insiemit ai tancj aristocratics macedons al à sposât principessis persianis (Alexandros al à sposât la fie di Artaserse III e la fie di Dario III). Dut chest al da lûc a un grant malstâ de bande dai macedons e a la fin, intal 323 p.C., Alexandros al mûr daspò un licôf, forsit invelenât (323 p.C.).
L’imperi di Alexandros al ven dividût tra i siei gjenerâi, ma la idee di une difusion in dut il mont cognossût de culture e de lenghe greghe si è bielzà realizade. In dutis lis citâts si formin liceus, indulà che i zovins a fasin gjinastiche e a studiin filosofie e leterature. Dapardut si fasin sù teatris e si rapresentin lis comedis e lis tragjediis greghis.
Alexandros al samee che nol fos plui di tant interessât a la cuistion universalistiche. A man a man che al leve indenant concuistant gnovis tieris, i soldâts grêcs e macedons a deventavin simpri plui vecjos e stufs di scombati. Duncje, al à scugnût prime doprâ mercenaris e a la fin fâ jentrâ intes falangjis macedonis zovins persians. A chel pont, la assemblee dai vuerîrs che i garantive di jessi Re no jere plui chê dai macedons ma e jere plui universâl. Duncje Alexandros nol jere plui dome re dai Macedons, hegemon dai Grêcs o sucessôr dai Achemenidis ma si jere bielzà autoproclamât: “fi di Zeus” (come Dionisi) e “Theós Aníketos”: Diu Invincibil!. (al va indevant) ■
Franc Fari - de Universitât dal Friûl


text:
TV FRIÛL E CJANÇONS. La isule dai furlans
Une isule, vincj concorints plui o mancul famôs, tre mês e plui passâts a cirî di sorevivi ancje tes piês condizions: un dai reality show plui di sucès de storie de television al rive ancje chi di noaltris. E sta par scomençâ “La isule dai furlans”!
Come ducj i reality, ancje “La isule” e covente par fâ cjatâ une ocupazion a ducj chei VIPs che no àn plui nuie ce fâ. Il spetacul al scomençarà duncje ae fin dal campionât di balon e i concorints a saran ducj i presentadôrs e i ospits des trasmissions che a fevelin da la Udinese, scomençant di Petiziol par finîle cun Sdrindule.
A diference de edizion nazionâl, “La isule” no je ambientade in Honduras o in cualchi puest spierdût lontan di dut, parcè che i furlans e son stracs di migrâ. La location e sarà la isule di Barbane, cussì invezit di spindi bêçs par traspuartâ i concorints cul elicotar, si pues doprâ diretementri la motonâf Saturno dal cjapitani Geremia.
Une volte rivâts parsore da la isule, i concorints a varan di metisi a lavorâ par sorevivi: tirâ sù un puest dulà stâ, cjatâ alc di meti sot dai dincj, piâ il fûc. Dut come te edizion origjinâl, o disarês voaltris. Sì, ma cuntune difarence: che par un furlan chê li no je une pinitince, ma un premi. “Fâsi un ripâr di bessôl” al è il massim dal gjoldiment pai nestris concorints che a puedin cussì sfogâ i lôr doi plui grancj istints: “fâ sù une cjase” e “rangjâsi”.
E par mangjâ, nissun probleme: i prins dîs i “naufragâts” a cjapin sù urtiçons e grisulons, e intant a preparin l’ort: tal zîr di dôs setemanis a varan cressude tante di chê verdure che a podaran ancje lâ a vendile ai fraris dal santuari.
E ae fin di ogni setemane, a Barbane come in Honduras, al rive il moment des nominations. Pe trasmission nazionâl al è un dai moments plui spietâts, dulà che a vegnin fûr lis miôr sorpresis, ma a Barbane lis robis no van cussì. Il furlan al è modest, al cjale simpri i siei erôrs prime di vosâ a di chei altris, cussì ta la “Isule dai furlans” ducj i concorints si nomenin di bessôi.
Dopo lis votazions dal public (fatis par alçade di man: un furlan nol spint bêçs par telefonâ a une trasmission), ogni setemane un concorint al va fûr de isule, ma no ancjemò fûr dal program: e je simpri une “ultime splaze”, nome un tic difarente di chê de trasmission taliane. Invezit di un puest isolât, dulà che il concorint al à di fâ dut di bessôl cence fevelâ cun nissun, i eliminâts a van une setemane a Barcola, cercenâts di cjacaris e di triestins. Us vegnie indiment une punizion piês di cheste? ■
BETE DI SPERE


text:
TRASPUARTS. Lis dificoltâts des infrastruturis a varessin di fâ rifleti
Al è dibant fevelâ di grandis infrastruturis strategjichis, di alte capacitât e velocitât. Di trens che a taiaran la Basse tant che saetis, tal lôr viaç viers la Ucraine. Di grande plateforme logjistiche sul mâr. Di intersezion cul as feroviari Baltic - Adriatic. Al è inutil pensâ in grant, a une regjon come il Friûl-VJ che e vûl jessi crosere intun sisteme di traspuart globâl, par dopo scuvierzi che no, no je ancjemò in stât di davuelzi i problemons che si cjatin tal so piçul. Sì, problemons tal traspuart public locâl su ferade. Un deliri pai pendolârs di cheste tiere che ogni buinore si svein adore par lâ sul puest di vore. Preant rosari, tant dal viaç, par che il mieç al rivi in stazion. Parcè che e je come une lotarie. Secont i dâts, il numar di trens parzialmentri o totalmentri scancelâts dai tabelons oraris in regjon, tal 2011, al è stât di 1.552. E tai prins doi mês dal 2012, al è bielzà di 537, pratichementri za un tierç dai trens fats fûr l’an prime. E baste cjapâ il tren a Mestre, l’hub feroviari dal Nordest, par tornâ a Udin par tocjâ cun man in ce cundizions chi o sin ridots. Trens che a samein cjars par bestiis. Tai oraris di ponte, soredut. Viaç in pîts, in compartiments soçs, cragnôs. E cui che al à lis valîs nol sa di ce bande parâsi: al impedìs il passaç e nol à un puest dulà lassâlis. Di provâ, par rindisi cont. La situazion e miore dome daspò Trevîs.
RICCARDI VS TRENITALIA_ Cussì, l’assessôr regjonâl aes infrastruturis e traspuarts Riccardo Riccardi al à presentât il cont a Trenitalia, daspò che l’an prime i veve afidât chel traspuart public su ferade di competence. Servizi no garantît? Multe di paiâ. Un milion di euros, la copete che ur à mandât jù a Rome, par vie di ducj chei trens “sparîts” dai display.
I pendolârs in Friûl-VJ si son metûts dongje in trê comitâts, coordenantsi. Sui blogs a denunziin ogni dì i disservizis di Trenitalia. A Riccardi i domandin che ur sedi ricognossût un bonus - scont, doprant lis penâls che la regjon e incassarà, come che al è za sucedût in altris regjons di Italie. E la partide si sposte cumò sul gnûf afidament dal servizi (il contrat al è in scjadince). Si fasarà la gare-bant di nivel european. Ma isal pardabon cualchidun che al compet cun Trenitalia? O sino aes solitis dal monopoli statâl?
Lis gnovis a rivin sul rinovament dal parc trens. Dai Paîs Bascs a ‘nd rivaran vot, gnûfs di pache. «O vin mantignude la promesse ai utents – al à fat savê l’assessôr –. Daspò la consegne a metât di Dicembar, a jentraran in servizi dentri de fin di Zenâr dal 2013».
RIUNION DE COMISSION UE_ Su pe Tav, invezit, a Triest, si è davuelte la visite de Comission Traspuarts dal Parlament european cul so president Brian Simpson. L’incuintri, daûr Riccardi, al à confermât la necessitât di lâ indevant cui progjets, intune logjiche europeane di colaborazion internazionâl. «E o vin domandât – al à dite l’assessôr – che al sedi un plui grant coinvolziment des regjons, par vie che a son dongje dai teritoris e a puedin limitâ lis azions di contrast che o vin viodût par esempli in Piemont». Ancje il comitât “No tav” de Basse al à fat sintî la sô vôs cuntune manifestazion a Udin, ae fin di Març, cuintri dai lavôrs in Val Susa e la inutilitât de opare. I nestris contestadôrs a denunziin che il cost di passe siet miliarts di euros pe trate Vignesie - Triest al sedi masse alt. «E viodût che i lavôrs a duraran 20 agns – a àn zontât –, la spese e sarà destinade a dopleâ. Cence contâ la domande di traspuart di personis e marcjanziis: sbassade, colade tra il 2000 e il 2009, dal 31%». ■
Oscar Puntel


text:
CLIME. Un Invier, e no dome, masse sut
Nol plûf aromai di mês, o miôr lis precipitazions vudis di Avost dal 2011 in ca (intant che o scrivìn o sin ai 25 di Març) a son pardabon sot de medie, fale il mês di Otubar dal 2011 che al à vût dâts avonde in linie cui dâts storics. E ce che al è plui significatîf e je la durade di chest sut.
Propit par chest o vin sintût i tecnics dal Osmer che nus àn sclarît miôr la situazion.
Prin di dut al è avonde normâl che i prins mês di ogni an a presentedin scjarsis ploiis e di fat ancje tal periodi Dicembar 1989-Fevrâr 1990 si à vût un prin trimestri cun dâts avonde dongje a chei di chest an. Ma se o lin a paragonâ cualchi dât plui indaûr o scuvierzìn che dal 1961 a vuê a Udin, dal Prin di Avost ai 20 di Març nol à mai plot cussì pôc come chest an. Agns paragonabii (cun mancul di 500mm di ploie) a son stâts il 1975-1976 e il 1985-1986.
Ma ce che o vivìn ta chescj mês suts no si pues considerâlu un gambiament climatic, che invezit al rivuarde lis temperaduris dal ultin secul.
TEMPERADURIS IN AUMENT_ Al è aromai sigûr che rispiet ai secui XVI-XIX, cuant che o vin vude une “piçule ete glaçâl” cun temperaturis plui bassis di cumò (al jere avonde normâl che ancje a Udin a colassin sui 50cm di nêf tun an), tai ultins 150 agns la temperature medie anuâl si è alçade di cirche 1° celsius. Massime tai ultins decenis si à rilevât une cressite impuartante des temperaturis, in particolâr estivis.
ISTÂT PLUI LUNC E PLUI CJALT_ L’Istât al è la stagjon che e je gambiade di plui ta chest ultin secul e mieç parcè che no dome la medie stagjonâl si è alçade di 1,5° celsius, ma la durade si è slungjade: di fat se prime si vevin no plui di 15 dîs di grant cjalt che si concentravin tra Lui e Avost, cumò lis misurazions dai ultins agns a confermin che la stagjon estive e à cjapât dentri ancje Jugn, e vie par chei tre mês si puedin alternâ ancje plui setemanis di grant cjalt.
PLOIE E NÊF_ Pes ploiis e lis neveadis la situazion e je mancul clare rispiet al teme “temperaduris”, e il segnâl dal gambiament climatic mancul evident: baste ricuardâ dome che il 2010 al è stât un dai agns che al à plot di plui tal ultin secul. Ma al è un dât evident che invezit il 2011 nol à vudis lis precipitazions che si sperave, e no dome in cont di ploie. Di fat la stagjon turistiche invernâl de mont furlane e à patît chest an pardabon pocje nêf e al risulte avonde ecezionâl viodi a metât di Març il ricès Marinelli sot dal Coglians cence nêf. Lis conseguencis no son negativis dome pe economie turistiche: se di Invier nol nevee al cres il pericul che la mont e cjapi fûc (propit parcè che di Zenâr a Març a son i mês dal an plui suts); lis risiervis di aghe in Primavere e Istât a laran in crisi e cun di plui si à une cressite gjenerâl de temperature invernâl parcè che vie pal dì la nêf se no je no riflet la lûs e il calôr dal soreli e vie pe gnot al ven a mancjâ l’iradiament, ven a stâi chel efiet di frêt che al è tipic des superficiis innevadis.
Cheste situazion e cjape dut il mês di Març, ma no si pues fâ, stant l’anticip, une prevision par Avrîl, parcè che une setemane al è il limit massim par previsions realistichis su la nestre regjon. ■
Christian Romanini


text:
PAGJINE TECNOLOGJICHE. Blecs par insegnâ la nestre lenghe ai zovins pal mont
Blecs a son “tocuts”, “ritais”… ma di cumò al è ancje il non dal progjet ideât dal regjist e produtôr Massimo Garlatti-Costa, promovût dal “Ente Friuli nel Mondo” cu la consulence sientifiche de Universitât dal Friûl e il sostegn finanziari de Regjon Autonome Friûl-VJ midiant dal Silce (servizi identitât linguistiche e coregjonâi tal forest). Blecs al è une idee svelte e eficace che e ten cont de tradizion cence retoriche, pensade par «Ufrî une maniere pratiche e golose, la pussibilitât di memorizâ un numar discret di frasis comunis par furlan. Il target de vuide a son i furlans di tierce e cuarte gjenerazion, nassûts e cressûts tal forest che no àn vude, se no ocasionalmentri, la pussibilitât di vê a ce fâ cu la lenghe furlane» al à dite Massimo Garlatti-Costa.
Propit ai zovins furlans ator pal mont si vul dâ une oportunitât par: «Tiessi rapuarts personâi e fâ amicizie, condividi moments di socialitât, esperiencis e progjets; par fâsi ricognossi un pôc furlans o magari vê voie di jessilu. Dulà? Tal lôr Paîs, tai contats cun chei altris di origjin furlane; in Friûl dulà che si ven in vacance o par un periodi di studi, tal forest, tai viaçs e tai incuintris e contats di vore o studi» come che e à dit la Alessandra Burelli de Universitât dal Friûl, zontant che lis espressions di Blecs «A puedin incastonâsi te lenghe plui cognossude di ognidun e segnalâ che si condivît une partignince o la ereditât culturâl leade al furlan; e no di mancul a son un prin pas par imparâ cheste lenghe che ognisun al podarà miorâ te maniere plui oportune».
Lis 24 pontadis di Blecs (si è scomençât a metât di Jugn) a saran cjamadis ogni setemane par 6 mês sul sît di “Ente Friuli nel Mondo” www.friulinelmondo.com e su youtube (www.youtube.it/canaleblecs).
La potenzialitât di chest progjet e je grandonone: traviers la Rêt e la condivisions sui social-media si podaran sgarfâ furlans che fin cumò a vevin sintude lontane la tiere di origjin e lis associazions de diaspore. Dal sigûr la buine sielte di “Ente Friuli nel Mondo” di sostignî la idee di Garlatti-Costa e sarà premiade de partecipazion dai zovins, se dal web si passarà ai leams personâi e sociâi tai Fogolârs: cussì la sperance di tignî alte la bandiere dal Friûl ator pal Mont no sarà plui un utopie.
Tai Blecs la cualitât di produzion je une vore alte, come te lôr semplicitât la senegjadure studiade dai esperts de lenghe furlane de Universitât dal Friûl, cu la consulence di Linda Picco, la musiche, la senografie e i atôrs Martina Zamaro e Igor Pezzi che son stât sielzût par concuistâ i zovins. Fâ lavorâ i zovins par fevelâ cui zovins e je une robe che e somearà normâl, ma e je rare intune societât che si proclame “zovaniliste” ma che e pense e si compuarte in mût conservadôr.
Come che al à dit il President di EFnM Piero Pittaro e auspicât dal President de Provincie di Udin Pietro Fontanini, dopo dai blecs par talian-furlan a vignaran chei par inglês-furlan, spagnûl-furlan par comunicâ il Friûl al Mont, in maniere ancjemò plui fuarte.
Continuìn cussì, forsit l’Istat al è rivât! ■
Daniele Martina


text:
RIFLESSION – 6. Identitât e universalitât inte Bibie
6. Identitât e universalitât in Gjesù di Nazareth
Il Gjesù che o cognossìn dai vanzelis al mostre une vore di aspiets che lu “identifichin” come un mestri spirituâl dal popul di Israêl:
1) Gjesù al è un non ebraic (Jeoshua –> JHWH JASA).
2) Al è nassût intune famee ebraiche probabilmentri di dissendence davidiche e sacerdotâl.
2) Al a vût une educazion religjose ebraiche, al fevele l’aramaic ma al cognòs l’ebraic. I vanzelis nus contin che di sabide al lei la Bibie (Isaie) inte sinagoghe, e le spieghe a la int.
3) Al vîf in Galilee e in Judee, ancje se al somee che al sedi lât ator (par esempli in Egjit).
4) Al fevele dai profetis, de Leç e dal Diu di Israêl.
Dongje di chescj aspiets di identitât ebraiche, Gjesù di Nazareth al presente une serie di carateristichis “universalistichis” che lu àn puartât a scuintrâsi cui dirigjents ebraics e romans:
1) Al è contrari a dutis lis regulis de Torah che a rivuardin la puritât: “Nol è nuie che al sta fûr dal om e jentrant lu pues contaminâ; a son lis robis che a vegnin fûr dal om che a puedin contaminâlu” (Mc 7,15).
2) Al somee sostignî une vision teologjiche messianiche, indulà che un dissendent de famee dal Re David al salvarà Israêl, come che al à fat il Re dai Rês Ciro e Alexandros il “fi di Zeus”.
3) Al à une vision teologjiche une vore dongje ai libris di Enoch, che come che o ai bielzà dite a son seont me stâts influençâts de teologjie mazdee e zoroastriane.
4) Al somee cognossi il mont grêc e in particolâr il teatri grêc (viôt la peraule “ipocrite”, ‘che si compuarte come un atôr’); cualchidun al à dite che cuant che al coventave al jere bon ancje di predicjâ in grêc.
5) Al à fevelât di compassion e di amôr ancje pal nemì, concets che al samee che no esistessin in Israêl e intal mediorient antîc, ma che a jerin bielzà stâts predicjâts plui di 400 agns prime in Indie dal princip Siddharte, cognossût tant che l’iluminât. (al va indeant) ■
Franc Fari - de Universitât dal Friûl


text:
IL SIVILOT. Peraulis e recipis
A SON DÔS PERAULIS CHE MI VAN FÛR DAI VOI: la prime e je “teritori”, la seconde “Friûlvignesiejulie”. Se o stais atents, a vegnin dopradis a machinete soredut tai giornai e ancjemò plui te radio e television. Al somee che no si puedi scrivi un articul o contâ alc cence che a saltedin fûr, cuasit che si fos obleâts a doprâlis par ordin di cualchidun. E forsit al è propit cussì, ancje se di resint un conseîr regionâl triestin al à presentât une interogazivon parcè che, seont lui, a nivel talian si dopre masse la peraule Friûl par descrivi la Regjon che si clame invezit Friul-Vignesie Julie.
O vês capît duncje che si scuen rinfuarçâ il concet, e se al convente rimpinâsi sù pai veris, si scuen butâ la frasute tal contest.
Ma a son ancje lis cuintrindicazions: se al sucêt alc a Triest o li dongje, se il protagonist a è nassût a Barcola e Longera al è triestin e vonde. Dal rest vêso mai viodude une bandiere de Regjon svintulâ suntun palaç, une scuele, un ufici dal Comun julian?
Se po dopo, une volte doprâts ducj i vocabui tant che “isontin”, “pordenonês”, “udinês”, “bisiac”, “sloven”, no i reste plui nuie, si rive a “teritori”.
Un tormenton che nol finìs plui.
Intant cun chê scuse l’agjetîf furlan si dopre simpri di mancul e soredut al somee che al rivuardi dome cui che al è te provincie di Udin.
Lait a lei cun cheste atenzion i cuotidians, lis pagjinis sportivis a son il massim, e si nacuarzarês trop che e va indevant cheste solfe.
Dut al fâs brût par discognossi i furlans, ma nissun al è obleât a compuartâsi cussì.
Insumis nomenâ “Friul-Vignesie Julie” ogni dôs peraulis no lu à ordenât il miedi. ■
L’OM DI BURI